Document ID: 32014D0884

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 11ης Μαρτίου 2014 σχετικά με τις κρατικές ενισχύσεις SA.34445 (12/C) τις οποίες χορήγησε η Δανία για τη μεταβίβαση περιουσιακών στοιχείων από την FIH στην FSC [κοινοποιηθείσα υπό τον αριθμό C(2014) 1280] (Το κείμενο στην αγγλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (2014/884/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο, Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α), Αφού κάλεσε τα κράτη μέλη και τους λοιπούς ενδιαφερόμενους να υποβάλουν τις παρατηρήσεις τους σύμφωνα με τις εν λόγω διατάξεις (1), Εκτιμώντας τα ακόλουθα: 1. ΔΙΑΔΙΚΑΣΙΑ (1) Στις 30 Ιουνίου 2009, η Δανία εισέφερε υβριδικά κεφάλαια κατηγορίας 1 (βασικά ίδια κεφάλαια) ύψους 1,9 δισεκατ. κορονών Δανίας στην FIH Erhvervsbank A/S, συμπεριλαμβανομένων των θυγατρικών της («FIH»), στο πλαίσιο του νόμου της Δανίας για τις κρατικά χρηματοδοτούμενες εισφορές κεφαλαίων (2). (2) Στις 6 Μαρτίου 2012, η Δανία κοινοποίησε μια δέσμη μέτρων υπέρ της FIH. Με απόφαση της 29ης Ιουνίου 2012 («απόφαση για τη διάσωση και για την κίνηση της διαδικασίας») (3), η Επιτροπή ενέκρινε τα μέτρα αυτά (4), σε προσωρινή βάση, διαπιστώνοντας ότι είναι συμβατά με την εσωτερική αγορά. (3) Ταυτόχρονα, η Επιτροπή κίνησε τη διαδικασία που προβλέπεται στο άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης («η Συνθήκη»), λόγω αμφιβολιών ως προς την καταλληλότητα των μέτρων, τον περιορισμό της ενίσχυσης στο ελάχιστο αναγκαίο και την ίδια συμμετοχή της τράπεζας, ιδίως ενόψει του δυνητικά χαμηλού τιμήματος των μέτρων περιουσιακών στοιχείων απομειωμένης αξίας που χορηγήθηκαν υπέρ της FIH. (4) Στις 2 Ιουλίου 2012, η FIH αποπλήρωσε το κεφάλαιο ύψους 1,9 δισεκατ. κορονών Δανίας που είχε λάβει το 2009 στο πλαίσιο του δανικού νόμου για τις κρατικά χρηματοδοτούμενες εισφορές κεφαλαίων (5). (5) Σύμφωνα με την απόφαση για τη διάσωση και την κίνηση της διαδικασίας, η Δανία υπέβαλε σχέδιο αναδιάρθρωσης, στις 4 Ιανουαρίου 2013 (6), το οποίο στη συνέχεια τροποποίησε. Στις 24 Ιουνίου 2013, η Δανία υπέβαλε την τελική επικαιροποίηση του εν λόγω σχεδίου («σχέδιο αναδιάρθρωσης»). (6) Στις 3 Φεβρουαρίου 2014, η Δανία υπέβαλε έγγραφο για τον καθορισμό των όρων αναδιάρθρωσης της FIH, το οποίο δεσμεύτηκε να εφαρμόσει («οι δεσμεύσεις»). (7) Οι δανικές αρχές διαβίβασαν συμπληρωματικές πληροφορίες κατά την περίοδο μεταξύ 30 Ιουνίου 2012 και 3 Φεβρουαρίου 2014. (8) Για λόγους επείγουσας ανάγκης, η Δανία δέχεται κατ’ εξαίρεση η έκδοση της απόφασης αυτής να γίνει στην αγγλική γλώσσα (7). 2. ΠΕΡΙΓΡΑΦΗ 2.1. Ο ΔΙΚΑΙΟΥΧΟΣ (9) Η FIH είναι εταιρεία περιορισμένης ευθύνης, η οποία υπόκειται στις ρυθμίσεις της δανικής τραπεζικής νομοθεσίας και εποπτεύεται από την Εποπτική Αρχή Χρηματοπιστωτικών Υπηρεσιών («FSA») της Δανίας. Ιδρύθηκε το 1958 και έχει την έδρα της στην Κοπεγχάγη, Δανία. Ανήκει εξ ολοκλήρου στην FIH Holding A/S («FIH Holding»). (10) Ο όμιλος FIH αποτελείται από την FIH Holding και την FIH Erhvervsbank, καθώς και τις θυγατρικές, οι οποίες ανήκουν στην τελευταία εξ ολοκλήρου. Οι εν λόγω θυγατρικές είναι η FIH Partners A/S (που καλύπτει το τμήμα της χρηματοδότησης επιχειρήσεων), η FIH Kapital Bank A/S («FIH Kapital Bank») (8), η FIH Realkredit A/S, η οποία αποτελεί ίδρυμα ενυπόθηκης πίστης και οι FIH Leasing και Finans A/S. Η FIH δραστηριοποιείται σε τρεις τομείς: τον τραπεζικό τομέα (9), τις αγορές (10) και τη χρηματοδότηση επιχειρήσεων (corporate finance) (11). (11) Την 31η Δεκεμβρίου 2012, η FIH Holding ανήκε στο Danish Labour Market Supplementary Pension Fund (ταμείο επικουρικών συντάξεων της Δανίας), το οποίο κατείχε 48,8 % των μετοχών της FIH Holding, στην PF I A/S (12), η οποία κατείχε το 48,8 % των μετοχών, καθώς και στην εκτελεστικό συμβούλιο και στα διευθυντικά στελέχη που κατείχαν το 2,3 % των μετοχών, με την FIH Holding να κατέχει το 0,1 % των μετοχών. (12) Στο τέλος του 2011, ο όμιλος FIH είχε ισολογισμό της τάξης των 84,16 δισεκατ. κορονών Δανίας (11,28 δισεκατ. ευρώ) και ο συνολικός δείκτης κεφαλαίων του (13) ήταν 17,8 %, ποσοστό που αυξήθηκε σε 21,2 % από τις 31 Δεκεμβρίου 2012. Στις 31 Δεκεμβρίου 2012, η FIH είχε ισολογισμό της τάξης των 60,76 δισεκατ. κορονών Δανίας (8,1 δισεκατ. ευρώ) (14) και σταθμισμένα βάσει κινδύνου περιουσιακά στοιχεία («RWA») ύψους 29,84 δισεκατ. κορονών Δανίας (3,98 δισεκατ. ευρώ). (13) Η FIH είναι τράπεζα παροχής εξειδικευμένων υπηρεσιών (niche bank), η οποία ειδικεύεται στη μεσοπρόθεσμη χρηματοδότηση, καθώς και σε συμβουλευτικές υπηρεσίες διαχείρισης κινδύνου και υπηρεσίες χρηματοδότησης επιχειρήσεων για τις δανικές επιχειρήσεις με ισολογισμό που υπερβαίνει τα 10 εκατ. κορόνες Δανίας (1,34 εκατ. ευρώ). Αρχικά, οι τραπεζικές δραστηριότητες της FIH αφορούσαν τρεις τομείς: Τη χρηματοδότηση ακινήτων (property finance), τη χρηματοδότηση εξαγορών (acquisition finance) και την επιχειρηματική τραπεζική (corporate banking). (14) Η FIH αποτελούσε την έκτη μεγαλύτερη τράπεζα της Δανίας ως προς τα κεφάλαια κίνησης (15), όταν ελήφθη η απόφαση για τη διάσωση και την κίνηση της διαδικασίας, εξυπηρετώντας πάνω από 2 000 τραπεζικούς πελάτες σε επίπεδο ομίλου. Το μερίδιο αγοράς της FIH σε τραπεζικά και στεγαστικά δάνεια κατά την περίοδο αυτή υπολογιζόταν σε 1,7 %. Διέθετε μερίδιο αγοράς σε ΜΜΕ / εταιρικά δάνεια ύψους 2,5 %. Τον Ιούνιο του 2012, η FIH διέθετε μερίδιο αγοράς ύψους 2,1 % της συνολικής αγοράς για τον δανεισμό επιχειρήσεων (τόσο σε τραπεζικά όσο και στεγαστικά δάνεια). (15) Ο όμιλος FIH παρουσίασε ικανοποιητικά αποτελέσματα κατά τα τελευταία έτη. Στις 25 Ιουνίου 2009, υπέβαλε αίτηση υπαγωγής στο δανικό καθεστώς ανακεφαλαιοποίησης (16) και, στις 30 Ιουνίου 2009, έλαβε εισφορά κρατικών υβριδικών κεφαλαίων κατηγορίας 1 ύψους 1,9 δισεκατ. κορονών Δανίας, με τη μορφή ομολόγου. Το τοκομερίδιο του ομολόγου αυτού ανήλθε σε 11,46 % ετησίως. Καθ’ όλη τη διάρκεια του 2009, ο όμιλος FIH ανακοίνωσε ζημίες προ φόρων ύψους 148 εκατ. κορονών Δανίας (19,9 εκατ. ευρώ). (16) Παρόλο που ο όμιλος FIH είχε κέρδη προ φόρων ύψους 316 εκατ. κορονών Δανίας (42,5 εκατ. ευρώ), το 2010, το κέρδος προήλθε κυρίως από μη επαναλαμβανόμενες θετικές προσαρμογές της αγοραίας αξίας, συμπεριλαμβανομένων των μη πραγματοποιηθέντων κερδών σε μια έμμεση συμμετοχή. Το 2011 ο όμιλος FIH ανακοίνωσε ζημίες προ φόρων ύψους 1,27 δισεκατ. κορονών Δανίας (170 εκατ. ευρώ) λόγω δαπανών απομείωσης δανείων και αρνητικών προσαρμογών της αγοραίας αξίας. Στις 31 Δεκεμβρίου 2012 είχε ζημία προ φόρων ύψους 47 εκατ. κορονών Δανίας (6,4 εκατ. ευρώ). Για το τέλος του 2013 προβλέπονται κέρδη προ φόρων ύψους 95 εκατ. κορονών Δανίας (12,8 εκατ. ευρώ). Το 2013 τα καθαρά κέρδη του τρίτου τριμήνου από συνεχιζόμενες δραστηριότητες προ φόρων ήταν 23,2 εκατ. κορόνες Δανίας (3,09 εκατ. ευρώ). Για το σύνολο των δραστηριοτήτων της μετά τη φορολόγηση, η FIH εμφάνισε ζημίες ύψους 20,1 εκατ. κορονών Δανίας (2,71 εκατ. ευρώ) το 2012. (17) Το 2009 και το 2010, η Moody’s υποβάθμισε την αξιολόγηση της FIH από Α2 σε Baa3. Το 2010, οι κάτοχοι της FIH (η Ισλανδική Αρχή Χρηματοπιστωτικής Εποπτείας και η Κεντρική Τράπεζα της Ισλανδίας) (17) συμφώνησαν να πωλήσουν τις μετοχές που διέθεταν στην FIH στους σημερινούς ιδιοκτήτες. Η νέα ιδιοκτησία αναμενόταν να βελτιώσει σημαντικά την αξιολόγηση της πιστοληπτικής ικανότητας της FIH, καθώς η προηγούμενη ιδιοκτησία από την Kaupthing Bank hf αποτελούσε μία από τις κύριες ανησυχίες της Moody’s σχετικά με την FIH. Ωστόσο, κυρίως λόγω των περιστάσεων που προσιδιάζουν στην περίπτωση της FIH, όπως η αναχρηματοδότηση κρατικά εγγυημένων εκδόσεων ομολόγων, η πιστωτική ποιότητα και το άνοιγμα στον τομέα των ακινήτων, το 2011, η Moody’s υποβάθμισε περαιτέρω την FIH σε B1 με αρνητική προοπτική. (18) Η υποβάθμιση της πιστοληπτικής αξιολόγησης, το 2011, συνήδε με τις τιμές της αγοράς, την περίοδο εκείνη, για τα ομόλογα της FIH που δεν έλαβαν κρατική εγγύηση: Το χρέος διάρκειας 2-4 ετών της FIH αποτιμήθηκε σε spreads των 600-700 μονάδων βάσης («bps») επί της ισοδύναμης διάρκειας σύμβασης ανταλλαγής (swap) σνδεδεμένης με το Euribor. 2.2. ΓΕΓΟΝΟΤΑ ΠΟΥ ΕΝΕΡΓΟΠΟΙΟΥΝ ΤΑ ΜΕΤΡΑ ΕΝΙΣΧΥΣΗΣ (19) Το 2011 και το 2012 η FIH προανήγγειλε δυσκολίες όσον αφορά το χρέος που θα έληγε το 2012 και το 2013. Η προκύπτουσα χρηματοδοτική δυσκολία προκλήθηκε κυρίως από την υποβάθμιση της πιστοληπτικής ικανότητας της FIH και άλλαξε τις συνθήκες της κεφαλαιαγοράς (18). Τον Ιούλιο του 2009 η FIH είχε ήδη λάβει ενίσχυση ρευστότητας υπό τη μορφή κρατικής εγγύησης συνολικού ύψους 50 δισεκατ. κορονών Δανίας (6,31 δισεκατ. ευρώ), η οποία χρησιμοποιήθηκε εξ ολοκλήρου. Επιπλέον, έλαβε εισφορά υβριδικών κεφαλαίων κατηγορίας 1 ύψους 1,9 δισεκατ. κορονών Δανίας (255 εκατ. ευρώ) από το κράτος, στο πλαίσιο του συστήματος εγγύησης της Δανίας. Στις 31 Δεκεμβρίου 2011 η FIH διέθετε κρατικά εγγυημένα ομόλογα ύψους 41,7 δισεκατ. κορονών Δανίας (5,56 δισεκατ. ευρώ), τα οποία αποτελούσαν το 49,94 % του ισολογισμού της τράπεζας. (20) Με τα εν λόγω κρατικά εγγυημένα ομόλογα που έληγαν το 2012 και το 2013, η FIH επρόκειτο να αντιμετωπίσει το κενό χρηματοδότησης. Η FSA εκτίμησε, κατά το δεύτερο εξάμηνο του 2011, ότι υπήρχε σχετικά υψηλός κίνδυνος αδυναμίας της FIH να συμμορφωθεί με τις απαιτήσεις ρευστότητας στους ακόλουθους 12-18 μήνες, ως αποτέλεσμα της επαπειλούμενης αδυναμίας της να αντλήσει κεφάλαια από τις ανοικτές αγορές. (21) Για να αντιμετωπιστούν αυτά τα αναδυόμενα προβλήματα ρευστότητας, η FIH επρόκειτο να πραγματοποιήσει σημαντική μείωση του ισολογισμού της. 2.3. ΤΑ ΜΕΤΡΑ ΕΝΙΣΧΥΣΗΣ (22) Για την επίλυση των αναμενόμενων προβλημάτων ρευστότητας της FIH, τον Ιούλιο του 2012, η Δανία πρότεινε ένα σύνθετο μέτρο απομειωμένων περιουσιακών στοιχείων για να μεταφέρει τη χρηματοδότηση περιουσιακών στοιχείων χρηματοδότησης προβληματικών ακινήτων της FIH σε μια νέα θυγατρική της FIH Holding (τη «Newco»). Ταυτόχρονα, η Δανία δεσμεύτηκε να παράσχει στη Newco χρηματοδότηση και ανακεφαλαιοποίηση, εφόσον χρειαζόταν. (23) Τα «μέτρα» (19) αποτελούνταν από τα δύο στάδια μιας συμφωνίας αγοράς μετοχών (20) και αρκετές δευτερεύουσες συμφωνίες βάσει των οποίων τα στοιχεία ενεργητικού του ομίλου FIH, τα οποία ανέρχονταν σε περίπου 17,1 δισεκατ. κορόνες Δανίας (2,3 δισεκατ. ευρώ ή 28 % του συνολικού ενεργητικού της FIH κατά τον χρόνο της μεταβίβασης), μεταφέρθηκαν στη Newco. Η Newco (21), στη συνέχεια, αγοράστηκε από την Εταιρεία Χρηματοπιστωτικής Σταθερότητας («FSC») της Δανίας (22), και έπειτα θα εκκαθαριζόταν με μεθοδευμένο τρόπο, στο πλαίσιο του εγκεκριμένου δανικού καθεστώτος εκκαθάρισης (23), σύμφωνα με τις αρχές του καθεστώτος (24). Η διαδικασία εκκαθάρισης αναμένεται να διαρκέσει μέχρι τις 31 Δεκεμβρίου 2016, αλλά θα μπορούσε να παραταθεί μέχρι τις 31 Δεκεμβρίου 2019. Η FSC ήταν σε θέση να χρηματοδοτήσει το σύνολο σχεδόν του κεφαλαίου ύψους 2 δισεκατ. κορονών Δανίας για την αγορά της Newco μέσω της πρόωρης εξόφλησης του δανειακού ομολόγου υβριδικών κεφαλαίων κατηγορίας 1 ύψους 1,9 δισεκατ. κορονών Δανίας που είχαν χορηγηθεί στην FIH (25) από το κράτος, το 2009. Η FSA ενέκρινε την αποπληρωμή από την FIH της εισφοράς κρατικών κεφαλαίων, στις 2 Ιουλίου 2012, με βάση την ανάλυση φερεγγυότητας και ρευστότητας που περιελάμβανε το μέτρο μεταβίβασης περιουσιακών στοιχείων (26). (24) Στο στάδιο 1, έγινε διαχωρισμός των στοιχείων του ενεργητικού και του παθητικού της FIH Erhvervsbank και της FIH Kapital Bank στην Newco, της νέας θυγατρικής της FIH Holding. Τα στοιχεία ενεργητικού που μεταβιβάστηκαν στη Newco ήταν τα δάνεια ακινήτων και χρεογράφων ύψους 15,2 δισεκατ. κορονών Δανίας (2,1 δισεκατ. ευρώ) και τα παράγωγά του ύψους 1,6 δισεκατ. κορονών Δανίας (215 εκατ. ευρώ). Τα στοιχεία παθητικού της Newco αποτελούνταν από δύο δάνεια (Δάνειο Ένα και Δάνειο Δύο) με υπολειπόμενα ίδια κεφάλαια ύψους 2 δισεκατ. κορονών Δανίας. (25) Το Δάνειο Ένα ήταν δάνειο απορρόφησης ζημιών από την FIH προς τη Newco ύψους 1,65 δισεκατ. κορονών Δανίας (221 εκατ. ευρώ). Το δάνειο αυτό θα αποπληρωθεί από τη Newco στην FIH μόνο εάν η διαδικασία εκκαθάρισης των στοιχείων ενεργητικού που μεταβιβάστηκαν στη Newco δημιουργήσει έσοδα που υπερβαίνουν την τιμή αγοράς της FSC ύψους 2 δισεκατ. κορονών Δανίας (268 εκατ. ευρώ). Όσον αφορά την αποπληρωμή του Δανείου Ένα, η Newco πρόκειται να πληρώσει το επιτόκιο του δανικού κρατικού ομολόγου πενταετούς διάρκειας πλέον 1,15 % (27). (26) Το Δάνειο Δύο ήταν ένα δάνειο της FIH Erhvervsbank προς τη Newco ύψους 13,45 δισεκατ. κορονών Δανίας (1,8 δισεκατ. ευρώ). Για την αποπληρωμή του Δανείου Δύο, η Newco πρόκειται να καταβάλει στην FIH το επιτόκιο CIBOR διάρκειας τριών μηνών πλέον 1,12 %. Η διάρκεια του Δανείου Δύο συνάδει με τη διάρκεια των δανείων που είχαν προηγουμένως εκδοθεί από την FIH υπό την εγγύηση του κράτους. Το Δάνειο Δύο και τα σχετικά με αυτό δάνεια έληξαν στα μέσα του 2013 και συμφωνήθηκε συμβατικά ότι, καθώς η Newco θα αποπλήρωνε τα δάνεια προς την FIH, η FIH θα επέστρεφε τα ανεξόφλητα δάνεια που είχαν κρατική εγγύηση. Καθώς το ονομαστικό ποσό του Δανείου Δύο επεστράφη από τη Newco προς την FIH, η FSC παρείχε την αναγκαία χρηματοδότηση στη Newco για την αναχρηματοδότηση των στοιχείων ενεργητικού της. (27) Στο στάδιο 2, το οποίο εκτελέστηκε αμέσως μετά την ολοκλήρωση του σταδίου 1, η FSC αγόρασε όλες τις μετοχές της Newco από την FIH Holding. Η τιμή που καταβλήθηκε αρχικά (28) από την FSC προς την FIH Holding για τη Newco ήταν τα ίδια κεφάλαια (καθαρή αξία), όπως ήταν διαμορφωμένα την 1η Ιανουαρίου 2012, τα οποία ανήλθαν σε 2 δισεκατ. κορόνες Δανίας. (28) Η FIH Holding θα μπορούσε, στη συνέχεια, να χρησιμοποιήσει τα έσοδα σε μετρητά ως άμεση ρευστότητα για την αποπληρωμή τμήματος της εγγύησης του χρέους. Την ίδια στιγμή, η μεταβίβαση των στοιχείων ενεργητικού οδήγησε σε αντικατάσταση δανείων ακινήτων από δάνεια σε μια κρατικά χρηματοδοτούμενη οντότητα, μειώνοντας έτσι τα σταθμισμένα ως προς τον κίνδυνο στοιχεία ενεργητικού της FIH κατά περίπου 10 δισεκατ. κορόνες Δανίας (29). (29) Εκτός από τη συμφωνία αγοράς μετοχών, τα μέτρα περιλαμβάνουν αρκετές παρεπόμενες συμφωνίες μεταξύ της FIH Holding και της FSC: α) Την 1η Ιουλίου 2012 (30) η FIH Holding χορήγησε απεριόριστη εγγύηση ζημιών στην FSC διασφαλίζοντας ότι, κατά τη διάλυση της Newco, η FSC θα ανακτούσε πλήρως το σύνολο της χρηματοδότησής της και το κεφάλαιο που είχε διαθέσει στη Newco. Το τίμημα της εγγύησης αυτής περιλαμβάνεται στη μεταβλητή τιμή αγοράς της συμφωνίας αγοράς μετοχών. β) Την 1η Ιουλίου 2012 η FSC δεσμεύτηκε να παράσχει χρηματοδότηση προς τη Newco, καθώς το Δάνειο Δύο είχε λήξει (στα μέσα του 2013). Η FSC εισπράττει τόκους από τη Newco που ισοδυναμούν με το βασικό επιτόκιο της ΕΕ συν 100 μονάδες βάσης. Για την υλοποίηση αυτής της δέσμευσης, η FSC παρείχε δάνειο στη Newco ύψους 13 δισεκατ. κορονών Δανίας (1,64 δισεκατ. ευρώ), για το οποίο δεν θα λάμβανε καμία αμοιβή εγκατάστασης. γ) Η FSC έχει δεσμευτεί να χρηματοδοτήσει και να ανακεφαλαιοποιήσει τη Newco, εφόσον κριθεί αναγκαίο, πριν από την τελική διαδικασία εκκαθάρισης. (30) Σε περίπτωση διάλυσης της Newco, η FSC φέρει το συμβατικό δικαίωμα να ανακτήσει τουλάχιστον τις αρχικές επενδυτικές δαπάνες ύψους 2 δισεκατ. κορονών Δανίας της FIH και FSC στη συναλλαγή. Εάν η διαδικασία εκκαθάρισης παράγει έσοδα χαμηλότερα από την τιμή αγοράς ύψους 2 δισεκατ. κορονών Δανίας, η FIH θα καλύψει τη διαφορά με το Δάνειο Ένα, το δάνειο απορρόφησης ζημιών, καθώς και με την εγγύηση, αντίστοιχα. Εάν τα έσοδα από τη διαδικασία εκκαθάρισης υπερβούν το 1,5 δισεκατ. κορόνες Δανίας, ένα επιπλέον 25 % για κάθε επιπλέον ποσό θα πρέπει να καταβληθεί στην FSC εκτός από το ελάχιστο ποσό 2 δισεκατ. κορονών Δανίας που πρόκειται να λάβει. Κάθε επιπλέον υπέρβαση του ποσού θα καταβληθεί στην FIH Holding. Στην πράξη, εάν τα τελικά ποσά είναι κάτω από 1,5 δισεκατ. κορόνες Δανίας, η FSC θα λάβει 2 δισεκατ. κορόνες Δανίας· εάν, για παράδειγμα, τα τελικά έσοδα είναι 1,9 δισεκατ. κορόνες Δανίας, η FSC θα λάβει 2,1 δισεκατ. κορόνες Δανίας. 2.4. Η ΕΠΙΣΗΜΗ ΔΙΑΔΙΚΑΣΙΑ ΕΡΕΥΝΑΣ (31) Στην απόφαση διάσωσης και κίνησης της διαδικασίας, η Επιτροπή εξέφρασε αμφιβολίες ως προς την αναλογικότητα των μέτρων, τον περιορισμό τους στο ελάχιστο αναγκαίο, την ύπαρξη επαρκούς ίδιας συμμετοχής του ομίλου FIH και την ύπαρξη επαρκούς περιορισμού των στρεβλώσεων ανταγωνισμού. (32) Οι ανησυχίες αυτές προκλήθηκαν από την υψηλή πολυπλοκότητα των μέτρων που αποδείχθηκαν αναίτια περίπλοκα για επίλυση των μελλοντικών προβλημάτων ρευστότητας της FIH. Ειδικότερα, δεν ήταν σαφές σε ποιον βαθμό οι διάφορες δευτερεύουσες συμφωνίες και η διασύνδεση στον τύπο της αμοιβής ήταν αναγκαίες, κατάλληλες και καλά στοχευμένες για τους σκοπούς της τραπεζικής ανακοίνωσης του 2008 (31). (33) Περαιτέρω, κατά τον χρόνο λήψης της απόφασης διάσωσης και κίνησης της διαδικασίας, η FIH επρόκειτο να εισέλθει δυναμικά στη διαδικτυακή αγορά των καταθέσεων λιανικής επιδιώκοντας μια ηγετική θέση σε θέματα τιμών. Η είσοδος στη διαδικτυακή αγορά των καταθέσεων λιανικής αποτελούσε μια βασική συνιστώσα της στρατηγικής της FIH για την αντιμετώπιση των προβλημάτων χρηματοδότησής της. (34) Επιπλέον, η προταθείσα αμοιβή που θα καταβληθεί στην FSC για τα μεταβιβασθέντα περιουσιακά στοιχεία και υποχρεώσεις, φαίνεται πολύ απίθανο να ανταποκρίνεται στο επίπεδο αμοιβής που αναφέρεται στο σημείο 21 της ανακοίνωσης περί απομειωμένων περιουσιακών στοιχείων (32), σύμφωνα με την οποία οι τράπεζες οφείλουν να επωμίζονται στον μέγιστο βαθμό τις ζημίες που συνδέονται με απομειωμένα περιουσιακά στοιχεία. Το σημείο 21 προβλέπει ότι απαιτείται κατάλληλη αμοιβή του κράτους ως αντάλλαγμα για τα μέτρα αρωγής για απομειωμένα περιουσιακά στοιχεία, έτσι ώστε να εξασφαλιστεί ισοδύναμη ευθύνη των μετόχων και καταμερισμός του κόστους, ανεξαρτήτως του συγκεκριμένου μοντέλου που επιλέγεται. 3. ΑΝΑΔΙΑΡΘΡΩΣΗ 3.1. ΤΟ ΣΧΕΔΙΟ ΑΝΑΔΙΑΡΘΡΩΣΗΣ (35) Στις 24 Ιουνίου 2013, η Δανία παρουσίασε την τελική επικαιροποιημένη έκδοση του σχεδίου αναδιάρθρωσης του ομίλου FIH για την περίοδο 2012-2016. Το σχέδιο περιλαμβάνει τόσο το βέλτιστο όσο και το δυσμενέστερο σενάριο (33) με σκοπό να αποδείξει την ικανότητα της FIH να αποκαταστήσει τη μακροπρόθεσμη βιωσιμότητά της, να διασφαλίσει την επαρκή κατανομή των βαρών και κατάλληλα μέτρα για την αντιμετώπιση στρεβλώσεων του ανταγωνισμού. (36) Το σχέδιο αναδιάρθρωσης βασίζεται σε υποθέσεις όσον αφορά τον ρυθμό ανάπτυξης του ακαθάριστου εγχώριου προϊόντος («ΑΕΠ»), όπως προβλέπεται από το Διεθνές Νομισματικό Ταμείο («ΔΝΤ»), και την εξέλιξη των βραχυπρόθεσμων και μεσοπρόθεσμων επιτοκίων, σύμφωνα με την εκτίμηση του Υπουργείου Επιχειρήσεων και Ανάπτυξης της Δανίας, όσον αφορά τις εξελίξεις στις τιμές των βραχυπρόθεσμων επιτοκίων μέχρι το 2014. Το σχέδιο προβλέπει τη μέτρια ανάκαμψη του ρυθμού αύξησης του ΑΕΠ από το 2013 και εξής. (37) Σύμφωνα με το βέλτιστο σενάριο (34), η FIH αναμένεται να βελτιώνει συνεχώς τα αποτελέσματά της μέχρι το 2016. Η προ φόρων κανονικοποιμένη απόδοση επί των ιδίων κεφαλαίων (35) σε επίπεδο ομίλου προϋπολογίζεται να είναι 10,3 % στις 31 Δεκεμβρίου 2013 και 11,2 % (36) στις 31 Δεκεμβρίου 2016. (38) Το δυσμενέστερο σενάριο (37) προκύπτει από λιγότερο ευνοϊκές παραδοχές για την αγορά. Προβλέπει, μεταξύ άλλων, την επιδείνωση των συνθηκών της αγοράς ως προς τη χρηματοδότηση των τραπεζών, τόσο όσον αφορά τον όγκο όσο και την αξία, τη χαμηλότερη ζήτηση για δάνεια και συμβουλευτικές υπηρεσίες, δυσμενείς διακυμάνσεις στις τιμές συναλλάγματος, τα επιτόκια κ.λπ., καθώς και δαπάνες απομείωσης που παραμένουν σε ιστορικά υψηλά επίπεδα μέσω του επιχειρηματικού κύκλου. Σύμφωνα με τις εκτιμήσεις της FIH, οι εξελίξεις αυτές οδηγούν συνολικά σε προ φόρων ομαλοποιημένη απόδοση ιδίων κεφαλαίων σε επίπεδο ομίλου της τάξης του 0,9 %, στις 31 Δεκεμβρίου 2013, και 2,0 % στις 31 Δεκεμβρίου 2016. (39) Σε αμφότερες τις περιπτώσεις, υπάρχει ένα σχετικά χαμηλό επίπεδο απόδοσης των ιδίων κεφαλαίων που οφείλεται κυρίως στην απαγόρευση του μερίσματος και την απαγόρευση των τοκομεριδίων, σύμφωνα με τις δεσμεύσεις της Δανίας στο πλαίσιο της έρευνας για τις κρατικές ενισχύσεις. Ως αποτέλεσμα των εν λόγω δεσμεύσεων, ο όμιλος FIH θα διατηρούσε τα κέρδη μέχρι το τέλος της περιόδου αναδιάρθρωσης και την καθιέρωση των μέτρων. (40) Αρχικά, οι τραπεζικές δραστηριότητες της FIH αφορούσαν τρεις τομείς: Τη χρηματοδότηση ακινήτων (property finance), τη χρηματοδότηση εξαγορών (acquisition finance) και την επιχειρηματική τραπεζική (corporate banking). Ο τομέας της χρηματοδότησης ακινήτων καταργήθηκε, στο πλαίσιο της αναδιάρθρωσης της FIH, καθώς τα δάνεια του τομέα χρηματοδότησης ακινήτων πωλήθηκαν στην FSC το 2012. Επιπλέον, τα δάνεια της μονάδας χρηματοδότησης εξαγορών θα καταργηθούν σταδιακά. Συνεπώς, μόνο το τμήμα επιχειρηματικής τραπεζικής θα εξακολουθήσει να υφίσταται. Από τον Μάρτιο του 2013, οι εργαζόμενοι με πλήρη απασχόληση δεν μειώθηκαν σε 214. (41) Σύμφωνα με το σχέδιο αναδιάρθρωσης, ο ισολογισμός επρόκειτο να μειωθεί σε 27,68 δισεκατ. κορόνες Δανίας (3,74 δισεκατ. ευρώ) έως τις 31 Δεκεμβρίου 2013. Στις 31 Δεκεμβρίου 2016, η FIH προβλέπει συνολικό δείκτη κεφαλαιακής επάρκειας 19,6 %. (42) Ο νόμιμος δείκτης ρευστότητας (38) ο οποίος στις 31 Δεκεμβρίου 2012 ήταν 214 %, αναμένεται να είναι 239,7 % στις 31 Δεκεμβρίου 2013. (43) Κατά την περίοδο αναδιάρθρωσης, ο συνολικός δείκτης κεφαλαιακής επάρκειας αναμένεται να ανέλθει στο 19,6 % και ο νόμιμος δείκτης ρευστότητας στο 175 % και, συνεπώς, να υπερβαίνει σημαντικά τις κανονιστικές απαιτήσεις. (44) Η προ φόρων απόδοση των λεγόμενων ομαλοποιημένων ιδίων κεφαλαίων (39), σύμφωνα με το βέλτιστο σενάριο (40) του σχεδίου αναδιάρθρωσης, προϋπολογίζεται σε 9 %, στις 31 Δεκεμβρίου 2013, και σε 10,1 %, στις 31 Δεκεμβρίου 2016. Τα στοιχεία αυτά είναι 0,9 % και 4,7 %, αντίστοιχα, στο δυσμενέστερο σενάριο (41). (45) Η κατάσταση της τράπεζας βελτιώθηκε σημαντικά από τα μέσα του 2011, όταν η FSA προέβλεψε ότι η FIH θα αντιμετώπιζε μεγάλες ανάγκες ρευστότητας που δεν θα ήταν σε θέση να καλύψει. Η FIH αποπλήρωσε τα εναπομένοντα εκκρεμή κρατικά εγγυημένα ομόλογα και το πρόβλημα αναχρηματοδότησης είχε αντιμετωπιστεί έως τις 13 Ιουνίου 2013. Επιπλέον, η FIH αποπλήρωσε τα κρατικά υβριδικά κεφάλαια κατηγορίας 1 στις 2 Ιουλίου 2013. (46) Επί του παρόντος, η FIH συμμορφώνεται τόσο με τις κανονιστικές απαιτήσεις φερεγγυότητας όσο και με τις απαιτήσεις ρευστότητας. 3.2. ΔΡΑΣΕΙΣ ΠΟΥ ΑΝΕΛΑΒΕ Η ΔΑΝΙΑ ΓΙΑ ΝΑ ΑΝΤΙΜΕΤΩΠΙΣΕΙ ΤΙΣ ΑΝΗΣΥΧΙΕΣ ΠΟΥ ΕΞΕΦΡΑΣΕ Η ΕΠΙΤΡΟΠΗ (47) Προκειμένου να αντιμετωπιστούν οι ανησυχίες που εξέφρασε η Επιτροπή, στο πλαίσιο της απόφασης για τη διάσωση και για την κίνηση της διαδικασίας, η Δανία και ο όμιλος FIH προέβησαν σε μια σειρά από ενέργειες. (48) Η FIH προέβη σε «εφάπαξ» καταβολή προς την FSC ύψους 310,25 εκατ. κορονών Δανίας (39,12 εκατ. ευρώ), με ημερομηνία αξίας την 4η Δεκεμβρίου 2013 (42). (49) Η FIH κατέβαλε, με ημερομηνία αξίας στις 18 Δεκεμβρίου 2013, το ποσό των 61,7 εκατ. κορονών Δανίας για τη Newco ως μερική επιστροφή των τελών που εισέπραξε στο πλαίσιο της συμφωνίας διαχείρισης για το 2012, και αναδρομικά μείωσε τα διοικητικά έξοδα για τη διαχείριση και την αντιστάθμιση κινδύνων για το 2013 με τα οποία επιβαρύνεται η Newco στο 0,05 % του χαρτοφυλακίου ανεξόφλητων δανείων. (50) Η FIH μείωσε το σύνολο του ενεργητικού της από 109,3 δισεκατ. κορόνες Δανίας (14,67 δισεκατ. ευρώ), στις 31 Δεκεμβρίου 2010, σε 60,80 δισεκατ. κορόνες Δανίας (8,16 δισεκατ. ευρώ) μέχρι τις 31 Δεκεμβρίου 2012, το οποίο αντιστοιχεί σε μείωση της τάξης του 44 %. (51) Η FIH προέβη σε περαιτέρω μείωση του δανειακού χαρτοφυλακίου της από 58,0 δισεκατ. κορόνες Δανίας (7,79 δισεκατ. ευρώ), στις 31 Δεκεμβρίου 2010, σε 16,2 δισεκατ. κορόνες Δανίας (2,17 δισεκατ. ευρώ) στις 31 Δεκεμβρίου 2012, δηλαδή, κατά 41,8 δισεκατ. κορόνες Δανίας συνολικά, το οποίο αντιστοιχεί σε μείωση 72 %. (52) Επιπλέον, η FIH μείωσε σημαντικά τα όρια κινδύνου στις Αγορές. (43) (53) Η FIH μείωσε τον αριθμό των εργαζομένων της με πλήρη απασχόληση από 356, στις 31 Δεκεμβρίου 2010, σε 214 έως τις 31 Μαρτίου 2013, γεγονός που αντιστοιχεί σε μείωση κατά 41 %. (54) Επιπλέον, η FIH μείωσε τη γεωγραφική παρουσία της, καθώς δύο από τα τέσσερα περιφερειακά γραφεία της έχουν κλείσει. 3.3. ΔΕΣΜΕΥΣΕΙΣ ΠΟΥ ΠΡΟΤΕΙΝΕ Η ΔΑΝΙΑ (55) Λαμβάνοντας υπόψη τις ανησυχίες που εξέφρασε η Επιτροπή στην απόφαση για τη διάσωση και την κίνηση της διαδικασίας και προκειμένου να εξασφαλιστεί η συμβατότητα με την ανακοίνωση περί απομειωμένων περιουσιακών στοιχείων, ιδίως όσον αφορά την κατάλληλη αμοιβή των μέτρων μεταβίβασης των περιουσιακών στοιχείων, η Δανία παρείχε πρόσθετες δεσμεύσεις, οι οποίες αναφέρονται στις αιτιολογικές σκέψεις 55 έως 62. (56) Η FIH θα καταβάλλει ετήσια πληρωμή ύψους 12,1 εκατ. κορονών Δανίας (1,61 εκατ. ευρώ) προς την FSC από τις 30 Σεπτεμβρίου 2014 έως τον οριστικό διακανονισμό της συναλλαγής με πληρωμές ACT/ACT pro rata temporis (44) για την τελευταία περίοδο κατά την ημερομηνία διακανονισμού (έως τις 31 Δεκεμβρίου 2019). (57) Η FIH θα μειώσει τα έξοδα διαχείρισης όσον αφορά την FSC ή θα προβεί σε εφάπαξ πληρωμή προς την FSC, με παρούσα αξία μείωσης ή αμοιβής ίση με 143,2 εκατ. κορόνες Δανίας (19,09 εκατ. ευρώ). (58) Για να επιτευχθεί αυτό το αποτέλεσμα, η FIH κατέβαλε το ποσό των 61,7 εκατ. κορονών Δανίας στη Newco ως μερική επιστροφή των τελών που εισέπραξε η FIH από την Newco βάσει της συμφωνίας διαχείρισης για το 2012. Η FIH έχει, επίσης, μειώσει τα έξοδα διαχείρισης για τη διοίκηση και την αντιστάθμιση κινδύνου, με τα οποία επιφορτίζεται η Newco, σε 0,05 % επί του οφειλόμενου δανειακού χαρτοφυλακίου για το έτος 2013. (59) Επιπλέον, η FIH θα μειώσει τα διοικητικά έξοδα διαχείρισης και αντιστάθμισης κινδύνου, με τα οποία επιβαρύνεται η Newco, σε 0,05 % ετησίως του χαρτοφυλακίου οφειλόμενων δανείων, από την 1η Ιανουαρίου 2014. (60) Η FIH θα καταβάλλει πρόσθετη ετήσια αμοιβή στην FSC ύψους 47,2 εκατ. κορονών Δανίας (6,29 εκατ. ευρώ), σε περίπτωση που η FSA αλλάξει το ρυθμιστικό καθεστώς της όσον αφορά τις κεφαλαιακές απαιτήσεις σε επίπεδο ελέγχουσας εταιρείας (holding)), έτσι ώστε η ρυθμιστική ικανότητα δανεισμού της FIH να μην περιορίζεται από την κεφαλαιακή θέση της FIH Holding. (61) Οι δεσμεύσεις προβλέπουν επίσης την απόσυρση της FIH από ορισμένους επιχειρηματικούς κλάδους (χρηματοδότηση ακινήτων, ιδιωτικά επενδυτικά κεφάλαια, ιδιωτική διαχείριση περιουσίας), καθώς και για μια σειρά από περιορισμούς συμπεριφοράς, συμπεριλαμβανομένης της απαγόρευσης ηγετικής θέσης σε θέματα τιμών για τις καταθέσεις, της απαγόρευσης των επιθετικών πρακτικών στο εμπόριο και την απαγόρευση των εξαγορών, καθώς και την εκκαθάριση της FIH Realkredit A/S, η οποία αποτελούσε την τράπεζα ενυπόθηκων δανείων του ομίλου FIH. Η FIH Realkredit A/S εκκαθαρίστηκε το 2013. (62) Ο πλήρης κατάλογος των δεσμεύσεων (45) παρατίθεται στο παράρτημα. 4. ΘΕΣΗ ΤΩΝ ΔΑΝΙΚΩΝ ΑΡΧΩΝ (63) Όταν κοινοποιήθηκαν τα μέτρα στην Επιτροπή, η αρχική θέση της Δανίας (46) ήταν ότι η μεταβίβαση των μετοχών της Newco εμπεριέκλειε κρατικές ενισχύσεις προς τη Newco, αλλά ότι οποιαδήποτε τέτοια ενίσχυση θα ήταν συμβατή με την εσωτερική αγορά σύμφωνα με το άρθρο 107 παράγραφος 3 στοιχείο β) της Συνθήκης. (64) Στην ίδια ανακοίνωση, η Δανία υποστήριξε ότι ο όμιλος FIH δεν είχε λάβει καμία κρατική ενίσχυση, καθώς η FSC θα πλήρωνε την αγοραία τιμή για την Newco. Αν και δεν θεμελιώνει ποσοτικά αυτόν τον ισχυρισμό, είτε κάνοντας αναφορά στα σχετικά δεδομένα της αγοράς είτε εξηγώντας το σκεπτικό σχετικά με το κόστος της συναλλαγής, η Δανία υπογράμμισε ότι: α) υπήρχαν διαδικασίες για τον καθορισμό της αγοραίας αξίας της μεταβίβασης· β) δόθηκαν αρχική χρηματοδότηση και εγγυήσεις από τον όμιλο FIH· γ) ο όμιλος FIH οφείλει να πληρώσει όλα τα έξοδα της συναλλαγής και της εκκαθάρισης· και δ) ο όμιλος FIH ανέλαβε πρόσθετες δεσμεύσεις όσον αφορά τη μεταβίβαση και ιδίως την υποχρέωση υποβολής επιχειρηματικού σχεδίου. (65) Στο πλαίσιο αυτό, η Δανία κατέληξε στο συμπέρασμα ότι η FIH δεν θα απολάμβανε κανένα πλεονέκτημα. Σε περίπτωση που η Επιτροπή διατύπωνε διαφορετική άποψη για το εν λόγω θέμα, η Δανία υποστήριξε ότι οποιαδήποτε ενίσχυση προς την FIH θα μπορούσε να θεωρηθεί συμβατή με την εσωτερική αγορά, καθώς η ρύθμιση κατέληξε σε αναδιάρθρωση της FIH, σύμφωνα με την ανακοίνωση για την αναδιάρθρωση (47). (66) Σε συνέχεια της αρχικής της θέσης, η Δανία, σε παρουσίασή της, στις 20 Μαρτίου 2012 (48), επεσήμανε ότι η FIH δεν ζήτησε τα μέτρα και ότι όταν η FIH έλαβε τα εν λόγω μέτρα είχε εναλλακτικές λύσεις απομόχλευσης, γεγονός που ενίσχυε τον ισχυρισμό ότι η διαπραγμάτευση της συναλλαγής έγινε με τους όρους της αγοράς. Ισχυρίστηκε, επίσης, ότι η αρχική απομείωση της λογιστικής αξίας των περιουσιακών στοιχείων ύψους 1,4 δισεκατ. κορονών Δανίας και η επιπλέον μείωση προσαρμογής κινδύνου ύψους 1,3 δισεκατ. κορονών Δανίας αντιστοιχούσε στην αξία της αγοράς. Επιπλέον, τυχόν ζημίες επί μελλοντικών κερδών (earn-out losses) θα πρέπει να διορθωθούν μέσω του μεταβλητού τύπου συμφωνίας αγοράς μετοχών, έτσι ώστε ένας αποτελεσματικός εκ των υστέρων μηχανισμός προσαρμογής θα διασφάλιζε την τιμολόγηση σύμφωνα με τις συνθήκες της αγοράς. Η Δανία δεν επεκτάθηκε όσον αφορά το ποσό της προτεινόμενης έκπτωσης και την προσαρμογή στον κίνδυνο ή τους λόγους οι οποίοι θα οδηγούσαν σε τιμή βάσει των συνθηκών της αγοράς. (67) Σε επόμενη αλληλογραφία με την Επιτροπή (49), η Δανία υποστήριξε ότι η μέγιστη ζημία στην οποία εκτέθηκε η FSC ήταν 1,05 δισεκατ. κορόνες Δανίας, δηλαδή, η διαφορά μεταξύ, αφενός, ενός δανείου απορρόφησης ζημιών (loss-absorbing loan) ύψους 1,65 δισεκατ. κορονών Δανίας και, αφετέρου, του αθροίσματος της απομείωσης της λογιστικής αξίας και του προκαταρκτικού ποσού προσαρμογής στον κίνδυνο της FSC, το οποίο ανέρχεται συνολικά σε 2,7 δισεκατ. κορόνες Δανίας. Ισχυρίστηκε, επίσης, ότι ο κίνδυνος για το δημόσιο όσον αφορά τα κρατικά εγγυημένα δάνεια της FIH έχει μειωθεί σημαντικά και ότι η FIH αποπληρώνει την προηγούμενη εισφορά κεφαλαίου ύψους 1,9 δισεκατ. κορονών Δανίας. (68) Με υπόμνημα που υπέβαλε στις 23 Απριλίου 2012 (50), η Δανία ενημέρωσε την Επιτροπή ότι «δεν θα παρείχε προς το παρόν στην Επιτροπή περαιτέρω επιχειρήματα σχετικά με τη χρήση της αρχής του ιδιώτη επενδυτή σε συνθήκες οικονομίας αγοράς». Συγχρόνως, έδωσε κάποιες εξηγήσεις όσον αφορά τις μεθόδους αποτίμησης που χρησιμοποιούνται από τον νομικό σύμβουλο της FSC. (69) Στη συνέχεια, στις 16 Μαΐου 2012, η Δανία υποστήριξε ότι η FIH Holding και η FSC είχαν διαπραγματευθεί τους όρους της συναλλαγής με βάση συνήθεις εμπορικές εκτιμήσεις όσον αφορά τον επιμερισμό των κινδύνων και κερδών και υποστήριξε ότι η συναλλαγή είχε γίνει με τους όρους της αγοράς. Η δήλωση αυτή πιστοποιήθηκε από την KPMG, εταιρεία ορκωτών λογιστών-ελεγκτών που παρέχει υπηρεσίες στην FSC (51). (70) Στις 7 Ιουνίου 2012, η Δανία υπέβαλε έκθεση της KPMG στην οποία γίνεται αξιολόγηση των μέτρων λαμβάνοντας υπόψη ταυτοχρόνως όλα τα συναφή στοιχεία. Η KPMG έκρινε ότι «δεν υπάρχει λόγος να συναχθεί το συμπέρασμα ότι οι όροι της συμφωνίας δεν θα αντιστοιχούν στους κινδύνους για την FSC», επικαλούμενη το υψηλό επίπεδο των εξασφαλίσεων, τη δυνητική χρήση των καλυμμένων ομολόγων, το δάνειο απορρόφησης ζημιών και 25 % ενδεχόμενα κέρδη για την FSC. (71) Στις 11 Σεπτεμβρίου 2012 στην απάντησή της για την κίνηση της διαδικασίας, η Δανία δεν αμφισβήτησε ευθέως την άποψη της Επιτροπής ότι τα μέτρα συνιστούν κρατικές ενισχύσεις, αλλά ανέφερε την επιχειρηματολογία της 29ης Μαρτίου 2012 (52), υποστηρίζοντας ότι κάθε μεταβίβαση άνω της αγοραίας αξίας θα αντισταθμιζόταν από το δάνειο απορρόφησης ζημιών και την εγγύηση προσαρμογής της τιμής που χορηγήθηκε από την FIH Holding. Επιπλέον, η Δανία προέβαλε την αύξηση των περιθωρίων στις ανανεώσεις και ένα υψηλότερο από το αναμενόμενο ποσοστό εξαγοράς ως παραδείγματα για να υποστηρίξει την άποψη αυτή, χωρίς, ωστόσο, να επαναλαμβάνει ρητά την ανάγκη εφαρμογής της αρχής του ιδιώτη επενδυτή σε συνθήκες οικονομίας αγοράς (53). (72) Αντ’ αυτού, η Δανία υποστήριξε ότι τα μέτρα είναι συμβατά, παρέχοντας επιχειρήματα ώστε να αποδείξει ότι είναι κατάλληλα, ότι η ενίσχυση περιορίζεται στο ελάχιστο αναγκαίο και ότι η στρέβλωση του ανταγωνισμού είναι περιορισμένη (54). (73) Οι αρχές της Δανίας επανέλαβαν, επίσης, στο σημείωμα της 23ης Απριλίου 2012 τη θέση τους ότι τα μέτρα ήταν το αποτέλεσμα των διαπραγματεύσεων μεταξύ FIH και FSC (55) και υποστήριξαν ότι ορισμένες από τις οδηγίες στην τραπεζική ανακοίνωση (56) απαιτούσαν κάποιον βαθμό πολυπλοκότητας στα μέτρα (57), αμφισβητώντας ότι η πολυπλοκότητα θα μπορούσε να τα καταστήσει ακατάλληλα. (74) Όταν η Επιτροπή ενημέρωσε τη Δανία σχετικά με την εκτίμηση των εμπειρογνωμόνων όσον αφορά την αγοραία αξία και την πραγματική οικονομική αξία των μέτρων, η Δανία αμφισβήτησε τα αποτελέσματα και υπέβαλε μια σειρά από ερωτήσεις και διευκρινíσεις μεταξύ 7ης Φεβρουαρίου και 11ης Σεπτεμβρίου 2013. (75) Η Δανία σχολίασε ότι η ενίσχυση περιοριζόταν στο ελάχιστο αναγκαίο (58), λόγω του ότι έκρινε ότι η αξία μεταβίβασης δεν θα υπερέβαινε την πραγματική οικονομική αξία, αλλά πρόσθεσε ότι μόνο μια τελική αποτίμηση από την Επιτροπή θα μπορούσε να επιβεβαιώσει το γεγονός αυτό. (76) Εκτός από τα θέματα αξιολόγησης, η Δανία σημείωσε τις θετικές επιπτώσεις της μεταβίβασης όσον αφορά την κανονιστική θέση της FIH, σύμφωνα με τον στόχο της αποκατάστασης της μακροπρόθεσμης βιωσιμότητας που περιέχει το σχέδιο αναδιάρθρωσης. (77) Η Δανία υποστήριξε, επίσης, ότι η στρατηγική εξαγοράς καταθέσεων της FIH είναι ανεξάρτητη του μέτρου κρατικής ενίσχυσης και δεν μεταφέρει την πρόθεση της απόκτησης ηγετικής θέσης σε θέματα τιμών, αλλά αποτελεί ουσιαστικό μέρος της στρατηγικής χρηματοδότησης. Παρ’ όλα αυτά, για να αρθούν οι επιφυλάξεις της Επιτροπής, η Δανία δεσμεύτηκε ότι η FIH θα τηρούσε την απαγόρευση της ηγετικής θέσης σε θέματα τιμών. 5. ΑΞΙΟΛΟΓΗΣΗ 5.1. ΥΠΑΡΞΗ ΚΡΑΤΙΚΗΣ ΕΝΙΣΧΥΣΗΣ (78) Σύμφωνα με το άρθρο 107 παράγραφος 1 της Συνθήκης, ως κρατικές ενισχύσεις ορίζονται οι ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που στρεβλώνουν ή απειλούν να στρεβλώσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, κατά το μέτρο που επηρεάζουν τις μεταξύ κρατών μελών συναλλαγές. (79) Η Επιτροπή θεωρεί ότι τα μέτρα υπέρ της FIH που περιγράφονται στην παράγραφο 2.3 θα πρέπει να εξεταστούν από κοινού ως μια δέσμη. Τα μέτρα αυτά αποτελούν τμήμα μιας ενιαίας συναλλαγής, καθώς τα στοιχεία τους είναι αλληλένδετα (χρονολογικά και από την άποψη της δομής) και έχουν στο σύνολό τους ως στόχο την αντιμετώπιση του προβλήματος της χρηματοδότησης της FIH. 5.1.1. Κρατικοί πόροι (80) Τα μέτρα που περιγράφονται στην ενότητα 2.3 αφορούν κρατικούς πόρους, δεδομένου ότι χρηματοδοτούνται απευθείας από την FSC, η οποία είναι κρατική εταιρεία (μέσω του Υπουργείου Εμπορίου της Δανίας), υπεύθυνη για την παροχή διαφόρων ειδών μέτρων στήριξης σε δανικές τράπεζες στο πλαίσιο της χρηματοπιστωτικής κρίσης. (59) Πρώτον, η FSC παρέχει 2 δισεκατ. κορόνες Δανίας σε μετρητά για τη συμφωνία αγοράς μετοχών της Newco. Δεύτερον, η FSC έχει δεσμευτεί να χρηματοδοτήσει τα στοιχεία ενεργητικού της Newco, ενόσω η FIH αποπληρώνει τα κρατικά εγγυημένα δάνειά της. Η δέσμευση αυτή μπορεί να υπερβαίνει τα 13 δισεκατ. κορόνες Δανίας. Τρίτον, η FSC παραιτείται ποσού τόκων, προκειμένου να πληρώσει για μια εγγύηση από την FIH Holding. 5.1.2. Ύπαρξη πλεονεκτήματος (81) Τα μέτρα που περιγράφονται στην ενότητα 2.3 παρέχουν πλεονέκτημα, δεδομένου ότι οδηγούν σε αρωγή για απομειωμένα περιουσιακά στοιχεία προς την FIH, βελτιώνοντας έτσι τους δείκτες κεφαλαιακής επάρκειας του ομίλου, ενώ παράλληλα επιτρέπουν στην τράπεζα να αντιμετωπίσει καλύτερα τα προβλήματα χρηματοδότησής της. (82) Οι δανικές αρχές υποστήριξαν ότι τα μέτρα συνάδουν με την αρχή του ιδιώτη επενδυτή σε συνθήκες οικονομίας αγοράς και, ως εκ τούτου, δεν συνιστούν κρατική ενίσχυση υπέρ του ομίλου FIH. (83) Ως εκ τούτου, η Επιτροπή θα εκτιμήσει κατά πόσον τα μέτρα υπέρ του ομίλου FIH πληρούν το κριτήριο της αρχής του ιδιώτη επενδυτή σε συνθήκες οικονομίας αγοράς. Το εν λόγω κριτήριο, ωστόσο, εξετάζει κατά πόσον ένας ιδιώτης επενδυτής θα συμμετείχε σε συγκεκριμένη πράξη με τους ίδιους όρους και προϋποθέσεις όπως ο δημόσιος επενδυτής κατά τη στιγμή κατά την οποία ελήφθη η απόφαση για τη διάθεση δημοσίων πόρων. Δεν υφίσταται κρατική ενίσχυση όταν τα δημόσια κονδύλια χορηγούνται σε περιστάσεις και υπό όρους που αντιστοιχούν στους όρους της αγοράς. (84) Από την άποψη αυτή, στη συγκεκριμένη περίπτωση του ομίλου FIH, η Επιτροπή θεωρεί ότι είναι σημαντικό να εξετάσει i) αν αρχικά υπήρξε ιδιώτης επενδυτής πρόθυμος να χρηματοδοτήσει τα μέτρα με τους ίδιους όρους και προϋποθέσεις με τους οποίους χρηματοδότησε το κράτος μέλος, ii) εάν ναι, ποια ήταν η απόδοση της επένδυσης που ζητούσε, σε σύγκριση με αυτήν που ζήτησε το κράτος, και iii) σε περίπτωση απουσίας ιδιωτικού ενδιαφέροντος, ποια θα ήταν η αναμενόμενη απόδοση (60) και η κατανομή των δυνητικών αποδόσεων των μέτρων για το κράτος, σε σύγκριση με εκείνες που θα ανέμενε ένας επενδυτής στην αγορά, εάν επρόκειτο να λάβει μέτρα υπό κανονικές συνθήκες οικονομίας της αγοράς. Εάν το κράτος αποδέχεται αυτούς τους όρους ή καλύτερους, μπορεί να θεωρηθεί ότι τα μέτρα πρέπει να χορηγούνται σύμφωνα με τους όρους της αγοράς. Ειδικότερα, είναι σημαντικό να ελεγχθεί αν η συναλλαγή στο σύνολό της παράγει θετικές ταμειακές ροές, γιατί κανένας ιδιώτης επενδυτής, ο οποίος έχει ως στόχο τη μεγιστοποίηση των κερδών του, δεν θα αναλάμβανε μια ζημιογόνο δραστηριότητα. (85) Τα πιο ισχυρά στοιχεία που αποδεικνύουν ότι η συναλλαγή είναι σύμφωνη με την αρχή του ιδιώτη επενδυτή σε συνθήκες οικονομίας αγοράς είναι ότι οι όροι της συμφωνίας δεν θα ήταν μόνο αποδεκτοί από έναν υποθετικό επενδυτή της οικονομίας της αγοράς, αλλά και ότι υπάρχει πράγματι ένας τέτοιος επενδυτής που συμμετέχει στην ίδια επένδυση με τους ίδιους όρους με τους οποίους συμμετείχε το κράτος. Η παρουσία των άλλων επενδυτών παρέχει ένα σημείο αναφοράς προκειμένου η Επιτροπή να αξιολογήσει τη δυνατότητα εφαρμογής της αρχής του ιδιώτη επενδυτή σε συνθήκες οικονομίας αγοράς. (86) Την περίοδο που η Δανία χορήγησε τα μέτρα, δεν υπήρχε φορέας της αγοράς, διατεθειμένος να χορηγήσει μέτρα προς την FIH παρόμοια με εκείνα που χορηγούνται από κρατικά ελεγχόμενους φορείς. Ειδικότερα, ούτε η κοινοπραξία ιδιοκτητών ούτε κάποιος τρίτος εξέφρασαν την πρόθεση να επενδύσουν στην FIH. Η Επιτροπή δεν έχει λόγους να συμπεράνει ότι, υπό αυτές τις συνθήκες, ένας φορέας της οικονομίας της αγοράς θα ήταν πρόθυμος να συμμετάσχει στα μέτρα. Η απουσία ιδιωτικού ενδιαφέροντος, είναι μια ένδειξη των οικονομικών δυσκολιών και της αδύναμης θέσης της τράπεζας. (87) Σε περίπτωση απουσίας ενός φορέα που να προτίθεται να επενδύσει με τους ίδιους όρους με τους οποίους επενδύει το κράτος, μπορεί να θεωρηθεί ότι ένα μέτρο δεν περιέχει ενίσχυση εάν σε παρόμοιες περιστάσεις, ένας ιδιώτης επενδυτής χορηγούσε την ίδια χρηματοδότηση, ζητώντας απόδοση τουλάχιστον τόσο υψηλή όσο η απόδοση που έλαβε το κράτος. Η αξιολόγηση αυτή θα πρέπει, καταρχήν, να βασίζεται σε ένα επιχειρηματικό σχέδιο, λαμβάνοντας υπόψη τις διαθέσιμες πληροφορίες και τις προβλεπόμενες εξελίξεις κατά την περίοδο χορήγησης της δημόσιας χρηματοδότησης και να μην στηρίζεται σε οποιαδήποτε ανάλυση με βάση μεταγενέστερες καταστάσεις. (88) Επιπλέον, μία από τις καταστάσεις στις οποίες είναι πιο δύσκολο να εφαρμοστεί η αρχή του ιδιώτη επενδυτή σε συνθήκες οικονομίας αγοράς είναι όταν μια εταιρεία είναι ήδη δικαιούχος κρατικής ενίσχυσης. Στην προκειμένη περίπτωση, η FIH είχε ήδη λάβει επιπλέον κεφάλαια, στις 30 Ιουνίου 2009, τα οποία εξόφλησε στις 2 Ιουλίου 2012. Τα υβριδικά μέσα που χρησιμοποιήθηκαν για την ανακεφαλαιοποίηση αποπληρώθηκαν με […] (61) %. Η FIH συμμετείχε επίσης στο καθεστώς εγγυήσεων της Δανίας. Αν και τα στοιχεία αυτά δεν αποκλείουν την εφαρμογή της αρχής του ιδιώτη επενδυτή σε συνθήκες οικονομίας αγοράς στην περίπτωση αυτή καθαυτή, είναι ενδεικτικά των δυσκολιών που αντιμετώπισε η FIH και θα μπορούσε να επηρεάσει την προθυμία των ιδιωτών επενδυτών να επενδύσουν στα μέτρα. Η προηγούμενη ενίσχυση στρεβλώνει ήδη τις οικονομικές συνθήκες, δημιουργώντας μια αίσθηση διαρκούς κρατικής στήριξης. Στην αξιολόγησή της, η Επιτροπή έλαβε υπόψη την αντικατάσταση των πλεονεκτημάτων αυτών με νέα. (89) Η FSA θεωρούσε ότι η FIH βρισκόταν σε επισφαλή θέση, δεδομένου ότι υπήρχε σημαντικός κίνδυνος για την FIH να μην είναι ικανή να ανταποκριθεί στις νόμιμες απαιτήσεις ρευστότητας κατά τη λήξη του κρατικά εγγυημένου χρέους. Η κατάσταση αυτή θα μπορούσε, ως εκ τούτου, να έχει οδηγήσει σε απόσυρση της τραπεζικής άδειας της FIH (62). Ως εκ τούτου, η θέση της FSA συνάδει με την εκτίμηση της Επιτροπής ότι ένας ιδιώτης επενδυτής θα ήταν απίθανο να επενδύσει στην FIH. Παρά το γεγονός ότι θα μπορούσε να υποστηριχθεί ότι η έκθεση της FSA δεν δημοσιοποιήθηκε, ο ιδιώτης επενδυτής θα είχε πρόσβαση στο προφίλ ληκτότητας του κρατικά εγγυημένου χρέους της FIH και, συνεπώς, θα ήταν σε θέση να καταλήξει στο ίδιο συμπέρασμα. (90) Σε περίπτωση απουσίας ενός πραγματικού ιδιώτη επενδυτή, για τον περαιτέρω έλεγχο της εφαρμογής της αρχής του ιδιώτη επενδυτή σε συνθήκες οικονομίας αγοράς, η Επιτροπή οφείλει να αξιολογήσει κατά πόσον η συνολική απόδοση των μέτρων υπέρ της FIH είναι ίση ή μεγαλύτερη από την αναμενόμενη απόδοση που ένας υποθετικός ιδιώτης επενδυτής θα απαιτούσε ώστε να προβεί σε αυτή την επένδυση. Η αναμενόμενη απόδοση των μέτρων εξαρτάται από τη μελλοντική ροή εσόδων από ταμιακές ροές, οι οποίες θα πρέπει να προεξοφλούνται στην παρούσα αξία τους, ώστε να προσδιοριστεί η καθαρή παρούσα αξία της («ΚΠΑ») χρησιμοποιώντας ένα κατάλληλο προεξοφλητικό επιτόκιο. (91) Στηριζόμενη στις συμβουλές εμπειρογνωμόνων, η Επιτροπή υπολόγισε την αγοραία αξία των περιουσιακών στοιχείων της Newco και διατύπωσε σε μοντέλο την αναμενόμενη απόδοση για την FSC για ολόκληρη την κατανομή της αξίας εκκαθάρισης των καθαρών περιουσιακών στοιχείων της Newco. Με τον τρόπο αυτόν, έλαβε υπόψη όλα τα στοιχεία της συμφωνίας αγοράς μετοχών, όπως την καθαρή ρευστοποιήσιμη αξία, τα έσοδα και τα έξοδα της FSC και του ομίλου FIH και την προσαρμογή της τιμής αγοράς, η οποία περιελάμβανε το δάνειο απορρόφησης ζημιών. Η χρήση ενός μοντέλου κατανομής είναι απαραίτητη για τον υπολογισμό της ΚΠΑ τόσο των οφελών που απορρέουν από συμμετοχή κατά 25 % στην αύξηση της αξίας των ιδίων κεφαλαίων όσο και των αρνητικών επιπτώσεων από τον συνδυασμό μεγάλων απωλειών περιουσιακών στοιχείων της Newco και αθέτησης της FIH Holding, αν ένα τέτοιο σενάριο επρόκειτο να υλοποιηθεί (63). Γράφημα 1 Καθαρή παρούσα αξία του μέτρου για την FSC (92) Το διάγραμμα 1 καταδεικνύει, για τις διαφορετικές τιμές ρευστοποίησης των περιουσιακών στοιχείων της Newco (από 5,1 δισεκατ. κορόνες Δανίας σε 28,3 δισεκατ. κορόνες Δανίας), την ΚΠΑ της συμφωνίας αγοράς μετοχών. Η πιθανότητα υλοποίησης του κάθε σεναρίου υποδεικνύεται με τη διακεκομμένη γραμμή κατά τη δεξιά κλίμακα (0,1 % έως 7,5 %). Σύμφωνα με τα πιο πιθανά σενάρια, η απόδοση είναι ελαφρώς αρνητική. (93) Όπως παρατηρείται από το διάγραμμα 1, η συνολική σταθμισμένη με την πιθανότητα ΚΠΑ της συμφωνίας αγοράς μετοχών είναι επίσης αρνητική. Ο υπολογισμός των εμπειρογνωμόνων δείχνει ότι ανέρχεται σε 726 εκατ. κορόνες Δανίας. Ως εκ τούτου, η συμφωνία αγοράς μετοχών δημιουργεί ζημία αντί για κέρδος. Ένας επενδυτής σε συνθήκες οικονομίας της αγοράς θα απαιτούσε απόδοση ιδίων κεφαλαίων τουλάχιστον 10 % (64) ετησίως για μια παρόμοια επένδυση ύψους 2 δισεκατ. κορονών Δανίας, το οποίο θα απέδιδε περίπου 1,33 δισεκατ. κορόνες Δανίας κατά την επταετία της νέας επιχείρησης. Συνεπώς, η Επιτροπή καταλήγει στο συμπέρασμα ότι κανένας επενδυτής σε συνθήκες οικονομίας της αγοράς δεν θα ήταν πρόθυμος να επενδύσει με όρους και προϋποθέσεις ισοδύναμες με εκείνες της συμφωνίας αγοράς μετοχών. Ως εκ τούτου, τα μέτρα δεν είναι σύμφωνα με την αρχή του ιδιώτη επενδυτή σε συνθήκες οικονομίας αγοράς (65). (94) Θα πρέπει να σημειωθεί ότι, κατά τον υπολογισμό που αναφέρεται στις αιτιολογικές σκέψεις 91 έως 93, η Επιτροπή έλαβε υπόψη την αλληλογραφία από τη Δανία στις 7 Φεβρουαρίου και στις 11 Μαρτίου 2013, καθώς και μεταγενέστερη αλληλογραφία (66) στην οποία η Δανία υπέβαλε προηγουμένως μη δημοσιοποιηθέντα στοιχεία, όπως ειδικές ερμηνείες των συνιστωσών της μεταβλητής τιμής της αγοράς, την ημερομηνία αναφοράς των μητρώων δανείων που επρόκειτο να μεταβιβαστούν από την FIH στη Newco, την εξέλιξη της πιστωτικής ποιότητας του χαρτοφυλακίου μεταξύ Δεκεμβρίου 2011 και Σεπτεμβρίου 2012 και μια πιο διεξοδική ανάλυση των «αδιάθετων πιστωτικών ορίων» στο χαρτοφυλάκιο. (95) Επιπλέον, οι ποσοτικοί προσδιορισμοί που περιέχονται στα επιχειρήματα της Δανίας (67) δεν αντέχουν σε έλεγχο. Πρώτον, τα ποσά των εκ των προτέρων απομειώσεων και των προβλέψεων κινδύνων δεν τεκμηριώνονται από ανεξάρτητη έκθεση αξιολόγησης (68). Επιπλέον, κατά την εξέταση του ενδεχομένου να μην είναι ο όμιλος FIH σε θέση να καταβάλει τις εκ των υστέρων εγγυήσεις, δεν προκύπτει κανένα στοιχείο που να τεκμηριώνει ότι οι απώλειες της Newco δεν θα υπερβούν τα 2,7 δισεκατ. κορόνες Δανίας, περίπτωση στην οποία η FSC (και ως εκ τούτου, την κυβέρνηση της Δανίας) θα ήταν συμβατικά υποχρεωμένη να προβεί σε ανακεφαλαιοποίηση της Newco πριν από την τελική εκκαθάριση της. Ως εκ τούτου, η Επιτροπή καταλήγει στο συμπέρασμα ότι ο ισχυρισμός ότι τυχόν επενδυτικές ζημίες θα περιορίζονταν στο 1,05 δισεκατ. κορόνες Δανίας δεν τεκμηριώνεται. (96) Το γεγονός ότι οι όροι των μέτρων αποτέλεσαν αντικείμενο διαπραγμάτευσης μεταξύ της FSC και της FIH Holding δεν σημαίνει απαραίτητα ότι τα μέτρα εκτελέστηκαν σύμφωνα με τους όρους της αγοράς. Εάν η Δανία σκόπευε να χορηγήσει ένα σημαντικό ποσό συμπληρωματικής ενίσχυσης σε μια τράπεζα η οποία αντιμετωπίζει σοβαρές δυσκολίες ρευστότητας, το γεγονός αυτό από μόνο του δεν θα απέκλειε τη διεξαγωγή διαπραγματεύσεων μεταξύ των αρχών και της εν λόγω τράπεζας για συγκεκριμένα σημεία της συναλλαγής. Λόγω του διμερούς χαρακτήρα των διαπραγματεύσεων, δεν είχαν χαρακτηριστικά ανοικτού διαγωνισμού χωρίς διακρίσεις ούτε μπορούν να συγκριθούν με παρόμοιες συναλλαγές της αγοράς. Ως εκ τούτου, η συμμόρφωση των μέτρων με τις συνθήκες της αγοράς δεν προκύπτει αυτόματα από το γεγονός ότι έγιναν διαπραγματεύσεις. (97) Όσον αφορά την έκθεση της KPMG της 7ης Ιουνίου 2012, η Επιτροπή συμφωνεί ότι, λόγω της πολυπλοκότητας των μέτρων, οι όροι και οι προϋποθέσεις τους θα πρέπει να αξιολογούνται στο σύνολό τους, γιατί δεν υπάρχουν επιμέρους διατάξεις οι οποίες αφορούν την αμοιβή του κάθε επιμέρους στοιχείου. Ωστόσο, η ανάλυση που περιέχει η εν λόγω έκθεση KPMG παραβλέπει τη δυνατότητα πιο ακραίων δυσμενών σεναρίων σύμφωνα με τα οποία η FIH Holding μπορεί να μην είναι σε θέση να τηρήσει τις δεσμεύσεις της. Επιπλέον, η ανάλυση δεν εξέτασε το ζήτημα της αμοιβής σχετικά με το κεφάλαιο των 2 δισεκατ. κορονών Δανίας που επενδύθηκε. Σύμφωνα με την αιτιολογική σκέψη 95, δεν υφίσταται συμμόρφωση με τη συμπεριφορά της αγοράς, δεδομένου ότι δεν υπάρχει καμία ετήσια αμοιβή επί του κεφαλαίου και δεδομένης της απλής συμμετοχής 25 % σε αύξηση της αξίας των μετοχών κατά τη διάρκεια μιας επενδυτικής περιόδου επτά ετών, τόσο σε αυτόνομη βάση όσο και ως παράμετρος σε ολόκληρο το μοντέλο αμοιβών (69). (98) Στο πλαίσιο αυτό, η Επιτροπή σημειώνει ότι, σύμφωνα με την προηγούμενη υβριδική ανακεφαλαιοποίηση κατηγορίας 1 (70), η FIH όφειλε να καταβάλει ετήσιο τοκομερίδιο […]% ετησίως. Επιπλέον, στις αρχές Μαρτίου 2012, τα δάνεια της FIH με εξοφλητική προτεραιότητα ήταν εισηγμένα στην αγορά με τεκμαρτή απόδοση που υπερέβαινε το 10 %. Ως εκ τούτου, δικαιολογείται η συλλογιστική της Επιτροπής ότι η αποζημίωση για το κεφάλαιο πρέπει να είναι τουλάχιστον 10 %. Ένας ιδιώτης επενδυτής θα απαιτούσε πιθανώς μια αμοιβή που υπερβαίνει αυτό το επίπεδο, ενόψει των ιδιαίτερων κινδύνων που συνδέονται με τη συγκέντρωση και την κατώτερη ποιότητα (71) του χαρτοφυλακίου ακινήτων της Newco εκτός από την κατώτερη πιστωτική κατάταξη της επένδυσης σε μετοχικό κεφάλαιο (δευτερεύουσας εξοφλητικής προτεραιότητας). Ως εκ τούτου, η αμοιβή του 6,5 %, όπως προτάθηκε από τη Δανία (72) είναι σαφώς ανεπαρκής. Θα πρέπει επίσης να σημειωθεί ότι η συναλλαγή παράγει αρνητική αναμενόμενη απόδοση. (99) Η Επιτροπή καταλήγει στο συμπέρασμα ότι τα μέτρα υπέρ της FIH δεν συνάδουν με την αρχή του ιδιώτη επενδυτή σε συνθήκες οικονομίας αγοράς. 5.1.3. Επιλεκτικότητα (100) Η χρήση των μέτρων αφορούν μόνο τον όμιλο FIH και τη Newco. Ως εκ τούτου, το μέτρο είναι επιλεκτικό. 5.1.4. Στρέβλωση του ανταγωνισμού και επίπτωση στις συναλλαγές μεταξύ των κρατών μελών (101) Τα μέτρα βοήθησαν την FIH να ενισχύσει τη θέση της ως προς την κεφαλαιακή επάρκεια και τη ρευστότητά της σε σχέση με τους ανταγωνιστές της, οι οποίοι δεν θα επωφεληθούν από παρόμοια μέτρα. Συνεπώς, το μέτρο επέτρεψε στην FIH να βελτιώσει τη θέση της στην αγορά. Το μέτρο αυτό, ως εκ τούτου, μπορεί να οδηγήσει σε στρέβλωση του ανταγωνισμού. (102) Δεδομένης της ολοκλήρωσης της τραπεζικής αγοράς σε ευρωπαϊκό επίπεδο, το πλεονέκτημα που παρέχει στην FIH γίνεται αισθητό από τους ανταγωνιστές, τόσο στη Δανία (όπου λειτουργούν τράπεζες άλλων κρατών μελών) όσο και σε άλλα κράτη μέλη. Πρέπει συνεπώς να θεωρηθεί ότι τα μέτρα επηρεάζουν δυνητικά το εμπόριο μεταξύ των κρατών μελών. 5.2. ΠΟΣΟ ΤΗΣ ΕΝΙΣΧΥΣΗΣ (103) Το συνολικό ποσό της ενίσχυσης των μέτρων (73) υπολογίζεται ότι είναι περίπου 2,25 δισεκατ. κορόνες Δανίας (περίπου 300 εκατ. ευρώ). Για να ποσοτικοποιήσει το ποσό της ενίσχυσης, η Επιτροπή έλαβε υπόψη υπόψη: α) το όφελος που προκύπτει από τον τύπο συμφωνίας αγοράς μετοχών (0,73 δισεκατ. κορόνες Δανίας) (74), β) παραίτηση από αμοιβή επενδύσεων σε μετοχικό κεφάλαιο (1,33 δισεκατ. κορόνες Δανίας) (75), γ) την καταβολή υπερβάλλοντος ποσού τόκων από τη Newco σχετικά με το Δάνειο Ένα, το δάνειο απορρόφησης ζημιών και την αρχική χρηματοδότηση (0,33 δισεκατ. κορόνες Δανίας)· και δ) την καταβολή υπερβολικών διοικητικών εξόδων (0,14 δισεκατ. κορόνες Δανίας). (104) Ως ελαφρυντικό, η Επιτροπή έκρινε ότι το ποσόν της πρόωρης ακύρωση κρατικών εγγυήσεων ύψους 0,28 δισεκατ. κορονών Δανίας πρέπει να αφαιρεθεί από το συνολικό ποσό της ενίσχυσης. (105) Όπως αναφέρεται στην ενότητα 5.1, η Επιτροπή υιοθέτησε μια ολιστική προσέγγιση στην αποτίμηση όλων των τόκων και άλλων ταμειακών ροών, εξόδων και εγγυήσεων, λαμβάνοντας υπόψη: α) την ανησυχία της Δανίας ότι η Επιτροπή δεν θα απέδιδε τη δέουσα προσοχή στην οικονομική πραγματικότητα όλων των πτυχών των μέτρων, όπως το δάνειο απορρόφησης ζημιών· και β) το γεγονός ότι δεν θα μπορούσαν όλα τα στοιχεία της συναλλαγής να συνδεθούν με ένα συγκεκριμένο στοιχείο στον τύπο υπολογισμού της αμοιβής. (106) Σύμφωνα με την ανακοίνωση περί απομειωμένων περιουσιακών, η Επιτροπή βασίστηκε σε εξωτερικούς εμπειρογνώμονες για την παροχή συμβουλών αποτίμησης (76). 5.3. ΣΥΜΒΑΤΟΤΗΤΑ 5.3.1. Νομική βάση για τη συμβατότητα της ενίσχυσης (107) Το άρθρο 107 παράγραφος 3 στοιχείο β) της ΣΛΕΕ προβλέπει ότι οι ενισχύσεις δύνανται να θεωρηθούν συμβιβάσιμες με την εσωτερική αγορά, εάν χορηγούνται για «την άρση σοβαρής διαταραχής της οικονομίας κράτους μέλους». Λαμβάνοντας υπόψη τις παρούσες συνθήκες, αλλά και τις συνθήκες στις χρηματοπιστωτικές αγορές κατά τη λήψη της απόφασης διάσωσης και κίνησης της διαδικασίας, η Επιτροπή θεωρεί ότι τα μέτρα αυτά μπορούν να εξεταστούν στο πλαίσιο της διατάξεως αυτής. (108) Η Επιτροπή αναγνωρίζει ότι η οικονομική κρίση έχει δημιουργήσει εξαιρετικές περιστάσεις, κατά τις οποίες η πτώχευση μιας τράπεζας μπορεί να υπονομεύσει την εμπιστοσύνη στο χρηματοπιστωτικό σύστημα στο σύνολό του, τόσο σε εθνικό όσο και σε διεθνές επίπεδο. Αυτό μπορεί να ισχύει ακόμη και για μια μικρή τράπεζα, η οποία δεν αντιμετωπίζει άμεση δυσκολία, αλλά βρίσκεται υπό αυστηρότερη εποπτεία από τη ρυθμιστική αρχή του χρηματοπιστωτικού τομέα, όπως η FIH. Το χρέος διάρκειας 2-4 ετών της τράπεζας αυτής αποτιμήθηκε σε spreads των 600-700 μονάδων βάσης («bps») επιπλέον του Euribor κατά τον χρόνο λήψης της απόφασης για τη διάσωση και την κίνηση της διαδικασίας. Αυτό το επίπεδο αποτίμησης αποτελεί σαφή ένδειξη του επικείμενου κινδύνου. Σε τέτοιες περιπτώσεις, μπορεί να κριθεί αναγκαία η έγκαιρη παρέμβαση προκειμένου να αποφευχθεί η αστάθεια του οικείου ιδρύματος και ο κίνδυνος για τη χρηματοπιστωτική σταθερότητα. Αυτό ισχύει ειδικότερα στην περίπτωση μιας μικρής οικονομίας, όπως η Δανία, όπου οι αντισυμβαλλόμενοι έχουν την τάση να μη διακρίνουν μεταξύ μεμονωμένων τραπεζών, επεκτείνοντας έτσι την έλλειψη εμπιστοσύνης που δημιουργείται από την πτώχευση μιας τράπεζας σε ολόκληρο τον τομέα. Ως εκ τούτου, η νομική βάση για την αξιολόγηση της συμβατότητας όλων των μέτρων που καλύπτονται από την παρούσα απόφαση είναι το άρθρο 107 παράγραφος 3 στοιχείο β) της Συνθήκης. (109) Όσον αφορά ειδικότερα τη συμβατότητα της μεταβίβασης των στοιχείων ενεργητικού της FSC, η Επιτροπή θα αξιολογήσει τα μέτρα σε σχέση με την ανακοίνωση περί απομειωμένων περιουσιακών στοιχείων. (110) Στη συνέχεια, η Επιτροπή θα αξιολογήσει τη συμβατότητα των μέτρων αναδιάρθρωσης σε σχέση με την ανακοίνωση για την αναδιάρθρωση. 5.3.2. Συμβατότητα των μέτρων με την ανακοίνωση για τα απομειωμένα περιουσιακά στοιχεία (111) Η ανακοίνωση περί απομειωμένων περιουσιακών στοιχείων καθορίζει τις αρχές σχετικά με την αποτίμηση και τη μεταβίβαση των απομειωμένων περιουσιακών στοιχείων και τη συμβατότητα των μέτρων με τη Συνθήκη. Πρέπει να εκτιμηθεί κατά πόσον η ενίσχυση περιορίζεται στο ελάχιστο και υπάρχει επαρκής ιδία συνεισφορά της τράπεζας και των μετόχων της. (112) Σύμφωνα με το σημείο 21 της ανακοίνωσης περί απομειωμένων περιουσιακών στοιχείων, οι τράπεζες θα πρέπει να επωμιστούν, στον μέγιστο βαθμό, τις ζημίες που συνδέονται με απομειωμένα περιουσιακά στοιχεία. Το σημείο 21 προβλέπει ότι απαιτείται κατάλληλη αμοιβή του κράτους ως αντάλλαγμα για τα μέτρα αρωγής για απομειωμένα περιουσιακά στοιχεία, οποιαδήποτε μορφή και αν έχουν, έτσι ώστε να εξασφαλιστεί ισοδύναμη ευθύνη των μετόχων και καταμερισμός του κόστους, ανεξαρτήτως του συγκεκριμένου μοντέλου που επιλέγεται. (113) Στην αρχική τους μορφή, τα μέτρα προέβλεπαν αμοιβή ίση με το κόστος χρηματοδότησης της δανικής κυβέρνησης, συν 100 μονάδες βάσης για τη ρευστότητα. Δεν προβλεπόταν, ωστόσο, αμοιβή για την επένδυση σε μετοχικό κεφάλαιο, εκτός από μερική άνοδο (25 %) σε περίπτωση που, κατά το κλείσιμο, υπήρχε πλεόνασμα μέσω του μηχανισμού αναπροσαρμογής της τιμής. Επιπλέον, σε ένα αρνητικό σενάριο, όπου το χαρτοφυλάκιο των περιουσιακών στοιχείων της Newco θα επιδεινωνόταν σημαντικά, η αποζημίωση για την FSC θα παρεχόταν από τη FIH Holding η οποία, υπό αυτές τις συνθήκες, πιθανόν να μην ήταν σε θέση να ανταποκριθεί στις υποχρεώσεις της. Φαινόταν επομένως μάλλον απίθανο, σύμφωνα με τις αιτιολογικές σκέψεις 66 έως 73 της απόφασης διάσωσης και κίνησης της διαδικασίας, η αμοιβή και η ίδια συμμετοχή να ήταν αρκετές για να καταστήσουν τις ενισχύσεις συμβατές με την εσωτερική αγορά σύμφωνα με τις κατευθυντήριες γραμμές στην ανακοίνωση για τα απομειωμένα περιουσιακά στοιχεία. (114) Σύμφωνα με το σημείο 39 της ανακοίνωσης περί απομειωμένων περιουσιακών στοιχείων, η Επιτροπή έχει, ως εκ τούτου, αναλύσει διεξοδικά την αγοραία αξία των μέτρων. Με τη βοήθεια ενός εξωτερικού εμπειρογνώμονα, εκτίμησε μια πιθανολογική κατανομή των αποτελεσμάτων για το χαρτοφυλάκιο των περιουσιακών στοιχείων της Newco και υπολόγισε το αποτέλεσμα για τις πιθανές τελικές αξίες εκκαθάρισης των περιουσιακών στοιχείων, μέσω της συμφωνίας αγοράς μετοχών. (115) Στην αξιολόγησή της, η Επιτροπή διαπίστωσε πλεονεκτήματα μέσω παραίτησης αμοιβής του μετοχικού κεφαλαίου και πιθανές ζημίες που συνδέονται με την πιστωτική ποιότητα της FIH Holding, υπερβάλλοντες τόκους για το δάνειο απορρόφησης ζημιών, υπερβάλλοντα περιθώρια (spreads) για τη χρηματοδότηση της Newco από τη FIH και υπερβάλλοντα διοικητικά έξοδα για τη διαχείριση και τα παράγωγα μέσα αντιστάθμισης. Η Επιτροπή διαπίστωσε επίσης ελαφρυντικές περιστάσεις, όπως η πρόωρη ακύρωση των κρατικών εγγυήσεων. Συνολικά, τα μέτρα περιείχαν ένα στοιχείο κρατικής ενίσχυσης ύψους περίπου 2,25 δισεκατ. κορονών Δανίας. (116) Λαμβάνοντας υπόψη τα σημεία 40 και 41 της ανακοίνωσης περί απομειωμένων περιουσιακών στοιχείων, η διαφορά μεταξύ της τιμής μεταβίβασης και της πραγματικής οικονομικής αξίας εκτιμήθηκε με την εκτέλεση του ίδιου υπολογισμού όπως για την εκτίμηση της αγοραίας αξίας με δύο προσαρμογές. Πρώτον, η κατανομή των αποτελεσμάτων βασίστηκε στις πραγματικές οικονομικές αξίες του χαρτοφυλακίου των περιουσιακών στοιχείων, αντί για τις τιμές της αγοράς. Δεύτερον, η απαιτούμενη αμοιβή για τις μετοχές βασίστηκε στην πραγματική καθαρή μείωση της κεφαλαιακής απαίτησης των μέτρων. Ύστερα από μια δήλωση που πραγματοποίησε η FSA, η Επιτροπή εκτίμησε ότι η ακαθάριστη μείωση της κεφαλαιακής απαίτησης των μέτρων είναι 375 εκατ. κορόνες Δανίας (77), και η ισοδύναμη αξία μεταβίβασης είναι 254 εκατ. κορόνες Δανίας πάνω από την πραγματική οικονομική αξία (78), η οποία έπρεπε να λάβει τη δέουσα αμοιβή και να ανακτηθεί. Επιπλέον, 143,2 εκατ. κορόνες Δανίας σε υπερβάλλοντα τέλη έπρεπε να επιστραφούν. (117) Μια προκαταβολή της τάξης των 254 εκατ. κορονών Δανίας (με ημερομηνία αξίας 1 Μαρτίου 2012) μείωσε το καθαρό αποτέλεσμα μείωσης της κεφαλαιακής απαίτησης από 375 εκατ. κορόνες Δανίας σε 121 εκατ. κορόνες Δανίας. Ως εκ τούτου, ένα εφάπαξ ασφάλιστρο ύψους 310,25 εκατ. κορονών Δανίας (79), με ημερομηνία αξίας 30 Σεπτεμβρίου 2013, καθώς και ετήσια καταβολή ύψους 12,1 εκατ. κορονών Δανίας (που αντιστοιχεί σε ετήσια αμοιβή 10 % της μείωσης της κεφαλαιακής απαίτησης), μαζί με την ανάκτηση των υπερβαλλόντων διοικητικών τελών (80) θα καταχτούσε τα μέτρα συμβατά με την ανακοίνωση περί απομειωμένων περιουσιακών στοιχείων. (118) Η Δανία έχει εξασφαλίσει ότι η FIH θα καταβάλει τα ποσά αυτά (81) και θα τηρήσει όλες τις συμφωνίες βάσει των εγγράφων τερματισμού των μέτρων. (119) Η Δανία δεσμεύεται ότι η FIH δεν θα καταβάλει μερίσματα μέχρι την τελική εκκαθάριση των λογαριασμών της Newco βάσει της συμφωνίας αγοράς μετοχών, έτσι ώστε να περιορίσει τον πιστωτικό κίνδυνο που αντιμετωπίζει η FIH Holding για την FSC. (120) Εν κατακλείδι, τα μέτρα στο σύνολό τους είναι ανάλογα, περιορίζονται στο ελάχιστο και παρέχουν επαρκή ιδία συμμετοχή από την FIH. Επιπλέον, λόγω της καταβολής των 310,25 εκατ. κορονών Δανίας συν τους τόκους (82) στην FSC, καθώς και τις πρόσθετες δεσμεύσεις όσον αφορά τις αμοιβές και τα τέλη (83), τα μέτρα προβλέπουν κατάλληλη αποζημίωση, σύμφωνα με την ανακοίνωση περί απομειωμένων περιουσιακών στοιχείων. 5.3.3. Συμβατότητα της ενίσχυσης με την ανακοίνωση για την αναδιάρθρωση και την ανακοίνωση παράτασης του 2011 (84) (121) Σύμφωνα με την ανακοίνωση περί αναδιάρθρωσης, προκειμένου να είναι συμβατή με την εσωτερική αγορά, βάσει του άρθρου 107 παράγραφος 3 στοιχείο β) της Συνθήκης, η αναδιάρθρωση του χρηματοπιστωτικού ιδρύματος στο πλαίσιο της τρέχουσας χρηματοπιστωτικής κρίσης θα πρέπει i) να οδηγήσει σε αποκατάσταση της βιωσιμότητας της τράπεζας, ή την ομαλή εκκαθάριση αυτής, ii) να εξασφαλίζει ότι η ενίσχυση περιορίζεται στο ελάχιστο αναγκαίο και περιλαμβάνει επαρκή ίδια συμμετοχή του δικαιούχου (επιμερισμός των βαρών) και iii) να περιέχει επαρκή μέτρα για τον περιορισμό των στρεβλώσεων του ανταγωνισμού. i) Βιωσιμότητα (122) Σύμφωνα με την ανακοίνωση περί αναδιάρθρωσης, ένα κράτος μέλος πρέπει να παράσχει ένα ολοκληρωμένο σχέδιο αναδιάρθρωσης, το οποίο να καταδεικνύει πως θα αποκατασταθεί η μακροπρόθεσμη βιωσιμότητα του δικαιούχου χωρίς κρατική ενίσχυση, εντός εύλογου χρονικού διαστήματος και το αργότερο εντός πέντε ετών. Η μακροπρόθεσμη βιωσιμότητα επιτυγχάνεται όταν μια τράπεζα είναι σε θέση να ανταγωνιστεί στην αγορά για άντληση κεφαλαίων με τις δικές της δυνάμεις, σύμφωνα με τις σχετικές ρυθμιστικές απαιτήσεις. Προς τον σκοπό αυτό μια τράπεζα θα πρέπει να είναι σε θέση να καλύψει όλα τα έξοδα και να επιτύχει κατάλληλη αμοιβή για τα ίδια κεφάλαιά της δεδομένου του προφίλ κινδύνου της. Η επιστροφή στη βιωσιμότητα θα πρέπει να προέρχεται κυρίως από εσωτερικά μέτρα και να βασίζεται σε ένα αξιόπιστο σχέδιο αναδιάρθρωσης. (123) Το σχέδιο αναδιάρθρωσης που υπέβαλε η Δανία όσον αφορά την FIH, το οποίο καλύπτει την περίοδο μέχρι την 31η Δεκεμβρίου 2016, δείχνει επιστροφή στη βιωσιμότητα στο τέλος της περιόδου αναδιάρθρωσης. Η τράπεζα αναμένεται να παραμείνει κερδοφόρα και να βελτιώσει τα ετήσια αποτελέσματά της, ιδίως κατά την περίοδο 2013-2016, με επαρκή απόδοση των ιδίων κεφαλαίων σε νέες επιχειρηματικές δραστηριότητες. Σύμφωνα με το δυσμενέστερο σενάριο, η τράπεζα θα εξακολουθεί να δημιουργεί κέρδη, με τα καθαρά κέρδη να παρουσιάζουν βελτίωση από 51 εκατ. κορόνες Δανίας (6,8 εκατ. ευρώ) το 2013 σε 122 εκατ. κορόνες Δανίας (16,27 εκατ. ευρώ) το 2016. (124) Σύμφωνα με το σχέδιο αναδιάρθρωσης, την 31η Δεκεμβρίου 2016, ο συνολικός δείκτης κεφαλαιακής επάρκειας της FIH θα ανέλθει στο 19,6 % και ο νόμιμος δείκτης ρευστότητας αναμένεται τότε να είναι 160 %. Όλοι αυτοί οι δείκτες υπερβαίνουν σημαντικά τις κανονιστικές ελάχιστες απαιτήσεις. Ως εκ τούτου, ο όμιλος φαίνεται καλά κεφαλαιοποιημένος και εφοδιασμένος με ικανοποιητική ρευστότητα. (125) Μετά τα μέτρα, ιδίως τη μεταβίβαση των δανείων, η FIH ήταν σε θέση όχι μόνο να εξαγοράσει τα κρατικά εγγυημένα ομόλογα, το 2013, σε εύθετο χρόνο, αλλά και να αποπληρώσει, στις 2 Ιουλίου 2013, το υβριδικό κεφάλαιο που είχε λάβει από την κυβέρνηση. (126) Τα μέτρα έχουν βελτιώσει το προφίλ ρευστότητας της FIH, η οποία ήταν σε θέση να αποκτήσει νόμιμο δείκτη ρευστότητας 214 %, στις 31 Δεκεμβρίου 2012, και αναμενόταν να έχει δείκτη 239,7 % στις 31 Δεκεμβρίου 2013 (85), υπερβαίνοντας, συνεπώς. σημαντικά τις κανονιστικές απαιτήσεις ρευστότητας. (127) Ειδικότερα, το κενό χρηματοδότησης που στο παρελθόν απείλησε την FIH έπαψε να υπάρχει με τον διαχωρισμό των περιουσιακών στοιχείων, με τη βοήθεια χρηματοδότησης ύψους 13 δισεκατ. κορονών Δανίας που δόθηκαν από την FSC στη Newco. Επιπλέον, η FSC έχει δεσμευτεί για την ανακεφαλαιοποίηση της Newco κατά τη διάρκεια εφαρμογής των μέτρων, εφόσον απαιτείται (86). Κατά συνέπεια, έχουν προβλεφθεί τα τυχόν άμεσα προβλήματα ανακεφαλαιοποίησης για την FIH. (128) Εν ολίγοις, με τη διασφάλιση τόσο της κερδοφορίας όσο και της ρευστότητας και με επαρκή κεφαλαιακή βάση, η FIH φαίνεται να είναι σε καλή θέση για την επίτευξη μακροπρόθεσμης βιωσιμότητας σε αυτόνομη βάση. (129) Παρά το γεγονός ότι, στη χειρότερη περίπτωση, η προ φόρων απόδοση ομαλοποιημένων ιδίων κεφαλαίων προβλέπεται να είναι μόνο 0,9 %, στις 31 Δεκεμβρίου 2013 και 2,0 % (87), στις 31 Δεκεμβρίου 2016, στην καλύτερη περίπτωση αναμένεται απόδοση ομαλοποιημένων ιδίων κεφαλαίων 10,3 % και 11,2 % για το 2013 και το 2016 αντίστοιχα. (130) Η Επιτροπή συνήθως δεν χρησιμοποιεί την έννοια των «ομαλοποιημένων ίδιων κεφαλαίων», διότι συχνά οδηγεί σε υψηλότερη απόδοση ιδίων κεφαλαίων από ό, τι εάν οι υπολογισμοί γίνονταν με βάση την πραγματική καθαρή θέση. Σε αυτήν την περίπτωση, όμως, η Δανία ανέλαβε τη δέσμευση ότι η FIH Holding και η FIH θα διατηρήσουν συσσωρευμένα κέρδη σε υψηλό επίπεδο, ώστε να διασφαλίζεται καλύτερα μια κατάλληλη πληρωμή στην FSC. Ειδικότερα εάν η Newco πραγματοποιεί σημαντικά χαμηλότερα έσοδα από τα προβλεπόμενα από την FIH, η FIH (μέσω του δανείου απορρόφησης ζημιών) και η FIH Holding (μέσω της εγγύησης που δίδεται στην FSC) επιβαρύνονται με το κόστος για την εξασφάλιση της αμοιβής της FIH σε επίπεδο ανάλογο με τους κανόνες περί κρατικών ενισχύσεων. Η συσσώρευση των κερδών εις νέον, ωστόσο, αυξάνει τα ίδια κεφάλαια σε ένα σχετικά υψηλό επίπεδο (8,4 δισεκατ. κορόνες Δανίας, στην καλύτερη περίπτωση, 7,3 δισεκατ. κορόνες Δανίας στη χειρότερη περίπτωση) που μειώνει τον δείκτη απόδοσης ιδίων κεφαλαίων. Η FIH δεν είναι σε θέση να εμποδίσει την εν λόγω διαδικασία, εκτός εάν εμφανίσει ζημίες (οι οποίες δεν είναι ούτε επιθυμητές ούτε προβλέπονται). Η έννοια των «ομαλοποιημένων ιδίων κεφαλαίων» είναι προτιμότερο, κατά συνέπεια, στην παρούσα περίπτωση να δώσει τη δυνατότητα στην Επιτροπή να εκτιμήσει σωστά την κερδοφορία της τράπεζας, μη λαμβάνοντας υπόψη τα αποτελέσματα της συσσώρευσης των κερδών εις νέον. (131) Περαιτέρω, η FIH θα αποχωρήσει από το σχετικά επικίνδυνο πεδίο της χρηματοδότησης εξαγορών, γεγονός που οδηγεί σε μείωση του κινδύνου των επιχειρηματικών δραστηριοτήτων της και τοποθετεί το επιχειρηματικό μοντέλο της σε μια πιο σταθερή βάση. Επιπλέον, με το συνολικό δείκτη κεφαλαιακής επάρκειας στο 20,8 % (88) στο τέλος της περιόδου αναδιάρθρωσης, η FIH φαίνεται υπερκεφαλαιοποιημένη (89) ενόψει του επιχειρηματικού της μοντέλου και έτσι πολύ λιγότερο εκτεθειμένη σε κινδύνους της αγοράς που θα μπορούσαν να θέσουν σε κίνδυνο την ύπαρξή της ως συνεχιζόμενης δραστηριότητας, σε σχέση με το παρελθόν. (132) Ως εκ τούτου, η Επιτροπή θεωρεί ότι το σχέδιο αναδιάρθρωσης είναι ικανό να αποκαταστήσει τη μακροπρόθεσμη βιωσιμότητα της FIH. ii) Καταμερισμός βαρών (133) Η FIH έχει δεσμευθεί να μην καταβάλλει μερίσματα κατά τη φάση της αναδιάρθρωσης και να επιστρέψει προηγούμενη κρατική ανακεφαλαιοποίηση ύψους 1,9 δισεκατ. κορονών Δανίας. Περαιτέρω, η FIH δεν θα προβεί σε πληρωμές τοκομεριδίων στους επενδυτές σε υβριδικά μέσα ή μέσα για τα οποία τα χρηματοπιστωτικά ιδρύματα έχουν την ευχέρεια να πληρώνουν τοκομερίδια ή να ζητούν, ανεξάρτητα από την κανονιστική ταξινόμησή τους, συμπεριλαμβανομένων των χρεογράφων μειωμένης εξασφάλισης, εάν δεν υπάρχει νομική υποχρέωση για την καταβολή πληρωμών. (134) Επιπλέον, όπως εξηγείται στο τμήμα 5.4.1, η αμοιβή των μέτρων απομειωμένων περιουσιακών στοιχείων βρίσκεται στο κατάλληλο επίπεδο. (135) Ως εκ τούτου, η Επιτροπή θεωρεί ότι το σχέδιο αναδιάρθρωσης αντιμετωπίζει επαρκώς την απαίτηση κατανομής των βαρών. iii) Στρέβλωση του ανταγωνισμού (136) Το σχέδιο αναδιάρθρωσης προβλέπει ότι η FIH θα αποσυρθεί από ορισμένους τομείς δραστηριοτήτων (χρηματοδότηση ακινήτων, ιδιωτικά επενδυτικά κεφάλαια και διαχείριση ιδιωτικής περιουσίας). Συγκεκριμένα, 15,4 δισεκατ. κορόνες εκ των περιουσιακών στοιχείων που συνδέονται με χρηματοδοτήσεις ακινήτων (25 % του ισολογισμού του 2012) έχουν μεταβιβαστεί στη Newco στο πλαίσιο του διαχωρισμού. (137) Το τροποποιημένο έγγραφο καθορισμού όρων προβλέπει, επίσης, την απαγόρευση ηγεσίας των τιμών για τις καταθέσεις εάν το μερίδιο αγοράς της FIH υπερβαίνει το 5 %. Αυτή η δέσμευση επιτρέπει στην FIH να βελτιώσει περαιτέρω τη χρηματοδοτική θέση της με την άντληση καταθέσεων στην αγορά, ενώ την ίδια στιγμή θέτει όριο το οποίο εμποδίζει τις υπερβολικές πρακτικές. Επιπλέον, θα υπάρξει απαγόρευση των εμπορικών επιθετικών πρακτικών για τη διαφύλαξη των ανταγωνιστών από την υπερβολική συμπεριφορά της αγοράς. Θα πρέπει να σημειωθεί ότι κανένας συμμετέχων στην αγορά δεν σχολίασε την πολιτική της FIH σχετικά με την τιμολόγηση των καταθέσεων αφότου η Επιτροπή κίνησε τη διαδικασία επί του ζητήματος αυτού. (138) Περαιτέρω, η FIH θα εκποιήσει τις τοποθετήσεις της σε ιδιωτικά επενδυτικά κεφάλαια και άλλες επενδύσεις μετοχικού κεφαλαίου και δεν θα διαθέτει πλέον ίδρυμα ενυπόθηκων δανείων στη δομή της εταιρείας μετά τις 31 Δεκεμβρίου 2014. Ως εκ τούτου, οι εν λόγω επιχειρηματικοί τομείς θα αφεθούν επίσης στους ανταγωνιστές και η παρουσία της FIH στην αγορά θα μειωθεί αναλόγως. (139) Επιπλέον, η FIH Realkredit (90) θα ρευστοποιηθεί και όλες οι επιχειρηματικές δραστηριότητες στον τομέα της χρηματοδότησης εξαγορών θα παύσουν. Σύμφωνα με τα στοιχεία του τέλους του 2012, η FIH Realkredit εξακολουθούσε να κατέχει στοιχεία ενεργητικού ύψους περίπου 300 εκατ. κορονών Δανίας (40,3 εκατ. ευρώ) και, ως εκ τούτου, ήταν περιορισμένης σημασίας για τον συνολικό όμιλο της FIH. (140) Επιπλέον, η FIH έχει ήδη μειώσει το σύνολο του ενεργητικού της από 109,3 δισεκατ. κορόνες Δανίας (14,67 δισεκατ. ευρώ), στις 31 Δεκεμβρίου 2010, σε 60,80 δισεκατ. κορόνες Δανίας (8,16 δισεκατ. ευρώ) μέχρι τις 31 Δεκεμβρίου 2012, το οποίο αντιστοιχεί σε μείωση της τάξης του 44 %. (141) Συνολικά, οι δεσμεύσεις αυτές οδηγούν σε επαρκή μετριασμό των στρεβλώσεων του ανταγωνισμού, επειδή οι επιχειρηματικές ευκαιρίες που θα μπορούσαν ενδεχομένως να είναι κερδοφόρες για την FIH θα εγκαταλειφθούν και θα αφεθούν στους ανταγωνιστές της. 5.4. ΣΥΜΠΕΡΑΣΜΑΤΑ ΚΑΙ ΚΛΕΙΣΙΜΟ ΤΗΣ ΚΙΝΗΣΗΣ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ (142) Η Επιτροπή εξέφρασε αμφιβολίες στην απόφαση διάσωσης και κίνησης της διαδικασίας ως προς το αν τα επίμαχα μέτρα είναι καλά στοχευμένα, όπως απαιτείται από την τραπεζική ανακοίνωση του 2008 (91). Ειδικότερα, σε αυτό το στάδιο, δεν ήταν σαφές εάν οι επενδυτές θα θεωρούσαν την FIH ως πλήρως απαλλαγμένη από τα χειρότερα στοιχεία ενεργητικού της, και αν θα ήταν έτοιμοι να παράσχουν χρηματοδότηση στο πλαίσιο ανεκτών συνθηκών. Το σχέδιο αναδιάρθρωσης της FIH καταδεικνύει ότι η τράπεζα έχει επαρκή κεφαλαιακή εφεδρεία ακόμη και υπό απαισιόδοξο σενάριο και ότι πιθανώς θα παραμείνει βιώσιμη υπό δυσμενείς μακροοικονομικές εξελίξεις. (143) Στην απόφαση για τη διάσωση και την κίνηση της διαδικασίας, η Επιτροπή εξέφρασε επίσης αμφιβολίες ως προς το κατά πόσον τα μέτρα αυτά περιορίστηκαν στο ελάχιστο και αν προέβλεπαν επαρκή ίδια συμμετοχή (92), ιδίως ενόψει της πολυπλοκότητας των μέτρων. (144) Κατόπιν λεπτομερούς αξιολόγησης των στοιχείων και των δεσμών τους, η Επιτροπή θεωρεί ότι η αμοιβή που η FIH θα πληρώσει για τα μέτρα χρησιμεύει ως επαρκής ιδία συμμετοχή και είναι σύμφωνη με την ανακοίνωση περί απομειωμένων περιουσιακών στοιχείων. Η Επιτροπή εκφράζει την ικανοποίησή της για την «εφάπαξ» ενίσχυση (ύψους 310,25 εκατ. κορονών Δανίας) προς την FSC και για τις δεσμεύσεις που ανέλαβε στο πλαίσιο αυτό. Η Επιτροπή σημειώνει ακόμη ότι τα μέτρα έχουν βελτιώσει το προφίλ ρευστότητας της τράπεζας η οποία, σύμφωνα με όλα τα σενάρια, διαθέτει ρευστότητα και παραμένει βιώσιμη, σύμφωνα με το σχέδιο αναδιάρθρωσης. (145) Στην απόφαση για τη διάσωση και την κίνηση της διαδικασίας, η Επιτροπή εξέφρασε περαιτέρω αμφιβολίες σε σχέση με το αν είχε εκπληρωθεί η απαίτηση για τον περιορισμό της στρέβλωσης του ανταγωνισμού. Η FIH υπόκειται, επί του παρόντος, σε απαγόρευση τοκομεριδίου, απαγόρευση μερίσματος, απαγόρευση της κατοχής ηγετικής θέσης σε θέματα τιμών (συμπεριλαμβανομένων των καταθέσεων) και απαγόρευση εμπορικών πρακτικών και υπόκειται σε δεσμεύσεις εκποίησης. (146) Συνολικά, η Επιτροπή επισημαίνει ότι το σχέδιο αναδιάρθρωσης που υπέβαλε η Δανία αντιμετωπίζει επαρκώς τα ζητήματα της βιωσιμότητας, της κατανομής των βαρών και της στρέβλωσης του ανταγωνισμού και, ως εκ τούτου, είναι σύμφωνη με τις απαιτήσεις της ανακοίνωσης περί αναδιάρθρωσης και απομειωμένων στοιχείων ενεργητικού. (147) Με βάση την ως άνω αξιολόγηση, η Επιτροπή θεωρεί ότι τα μέτρα αυτά είναι καλά στοχευμένα, περιορίζονται στο ελάχιστο και διασφαλίζουν περιορισμένη στρέβλωση του ανταγωνισμού. Ως εκ τούτου, έχουν αμβλυνθεί οι αμφιβολίες της Επιτροπής σχετικά με τη συμβατότητα των μέτρων, που είχε αρχικά εγείρει στην απόφαση για τη διάσωση και την κίνηση της διαδικασίας. Συμπέρασμα (148) Με βάση την κοινοποίηση και ενόψει των δεσμεύσεων που υπέβαλε η Δανία, συνάγεται το συμπέρασμα ότι τα μέτρα ενίσχυσης είναι συμβατά με την εσωτερική αγορά. Η καταλληλότητα των μέτρων, καθώς και η βιωσιμότητα της τράπεζας και οι ίδιες συνεισφορές, σε συνδυασμό με τα μέτρα για τον περιορισμό της στρέβλωσης του ανταγωνισμού φαίνονται επαρκή. Κατά συνέπεια, τα μέτρα θα πρέπει να εγκριθούν σύμφωνα με το άρθρο 107 παράγραφος 3 στοιχείο β) της Συνθήκης και οι κινηθείσες διαδικασίες πρέπει να περατωθούν, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η μεταβίβαση των περιουσιακών στοιχείων από τον όμιλο FIH στη δανική εταιρεία χρηματοπιστωτικής σταθερότητας, μαζί με τις δευτερεύουσες συμφωνίες, συνιστούν κρατική ενίσχυση κατά την έννοια του άρθρου 107 παράγραφος 1 της Συνθήκης για τη λειτουργία της Ευρωπαϊκής Ένωσης. Η εν λόγω κρατική ενίσχυση είναι συμβιβάσιμη με την εσωτερική αγορά, υπό το πρίσμα του σχεδίου αναδιάρθρωσης και των δεσμεύσεων που καθορίζονται στο παράρτημα. Άρθρο 2 Η παρούσα απόφαση απευθύνεται στο Βασίλειο της Δανίας. Βρυξέλλες, 11 Μαρτίου 2014.

Classification Labels:
1076
588

Label Descriptions:
{"1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 539
130
5283
2460
122
4189
2106
1452
712
911
2200

EuroVoc IDs (Expanded): 539
130
5283
2460
122
4189
2106
1452
712
911
2200

Dataset Source: meu

Split: test